**Szám:** 1-7/2019. 7. sz. napirendi pont

**Előterjesztés**

***Zalaszentgrót Város Önkormányzata Képviselő-testületének***

***2019. május 30-i rendes, nyilvános ülésére***

**Tárgy:** A Szentgrótért Kft. 2018. évi működéséről szóló beszámoló és a 2019. évi üzleti és üzemelési terv elfogadása, valamint a társaság 2018. évi egyszerűsített éves beszámolójának jóváhagyása

**Tisztelt Képviselő-testület!**

Zalaszentgrót Város Önkormányzata, mint alapító SZENTGRÓTI VÍZ ÉS FÜRDŐ Kft. néven gazdasági társaságot alapított, amely 1997. január 10-én kezdte meg a működését. A Kft. 1998. február 12-től kezdődően egyszemélyes társaság formájában működik.

A Képviselő-testület a 47/2018. (V. 24.) számú határozatában döntött a társaság alapító okiratának módosításáról, mely egyebek mellett a cégnév Szentgrótért Kereskedelmi és Szolgáltató Korlátolt Felelősségű Társaságra való megváltoztatását is tartalmazta.

A Kft., mint egyszemélyes gazdasági társaság működésére vonatkozó szabályokat a Polgári Törvénykönyvről szóló 2013. évi V. törvény (a továbbiakban: Ptk.) rendelkezései határozzák meg. A Ptk. 3:109. § (4) bekezdése alapján az egyszemélyes gazdasági társaság esetén a legfőbb szerv hatáskörét az alapító vagy az egyedüli tag gyakorolja. A Kft. esetében a döntéshozó szerv a Képviselő-testület.

A Ptk. 3:109. § (2) bekezdése a gazdasági társaság legfőbb szervének hatáskörébe utalja a számviteli törvény szerinti beszámoló jóváhagyását. Fontos megemlíteni a Ptk. 3:120. § (2) bekezdésében foglalt rendelkezést is, amely szerint amennyiben a gazdasági társaságnál felügyelőbizottság működik, úgy a beszámolóról a legfőbb szerv a felügyelőbizottság írásbeli jelentésének birtokában dönthet.

A fent hivatkozott jogszabályhelyek alapján a Kft. ügyvezetője elkészítette a Kft. 2018. évi működéséről szóló beszámolót, valamint az egyszerűsített éves beszámolót, amely jelen előterjesztés 1. és 2. számú mellékletét képezi. A működési beszámoló tartalmazza továbbá a 2019. évre vonatkozó üzleti és üzemelési terveket is.

A Kft. felügyelőbizottsága a 2018. évi működésről szóló beszámolót, valamint az egyszerűsített éves beszámolót a 2019. május 28-án tartandó ülésen tárgyalja, amelynek eredménye a képviselő-testületi ülésen ismertetésre kerül.

A Gazdasági és Városfejlesztési Bizottság az előterjesztést a 2019. május 23-án tartott ülésén megtárgyalta és a 23/2019. (V. 23.), valamint a 24/2019. (V. 23.) számú határozataival a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd az alábbi határozati javaslatokat elfogadni:

**Határozati javaslat:**

**I.**

Zalaszentgrót Város Önkormányzatának Képviselő-testülete, mint a Szentgrótért Kereskedelmi és Szolgáltató Kft. egyszemélyes tulajdonosa és a gazdasági társaság legfőbb szerve a Szentgrótért Kereskedelmi és Szolgáltató Kft. ügyvezetőjének a társaság 2018. évi működéséről szóló beszámolóját és a 2019. évi üzleti és üzemelési tervet az előterjesztés 1. számú melléklete szerint elfogadja.

A Képviselő-testület felkéri a polgármestert, hogy a döntésről a társaság ügyvezetőjét értesíteni szíveskedjen.

Határidő: 2019. június 05.

Felelős: Baracskai József polgármester

**II.**

Zalaszentgrót Város Önkormányzatának Képviselő-testülete, mint a Szentgrótért Kereskedelmi és Szolgáltató Kft. egyszemélyes tulajdonosa és a gazdasági társaság legfőbb szerve a Szentgrótért Kereskedelmi és Szolgáltató Kft. 2018. évi egyszerűsített éves beszámolóját jóváhagyja.

A Képviselő-testület felkéri a polgármestert, hogy a döntésről a társaság ügyvezetőjét értesíteni szíveskedjen.

Határidő: 2019. június 05.

Felelős: Baracskai József polgármester

**Zalaszentgrót**, 2019. május 15.

**Baracskai József**

polgármester

A határozati javaslatok a törvényességi előírásnak megfelelnek.

**Dr. Simon Beáta**

jegyző