*1. sz. melléklet*

**Zalaszentgrót Város Önkormányzata**

**gyermekjóléti és** **gyermekvédelmi feladatainak ellátásáról szóló 2018. évi átfogó értékelés**

*(a gyámhatóságokról, valamint a gyermekvédelmi és gyámügyi eljárásról szóló*

*149/1997. (IX. 10.) Korm. rendelet*

*10. melléklete alapján)*

Zalaszentgrót, 2019. május 30.

***Baracskai József***

polgármester

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. § (6) bekezdése előírja a települési önkormányzat számára a gyermekjóléti és gyermekvédelmi feladatainak ellátásáról szóló éves átfogó értékelés készítését. Az átfogó értékelés tartalmi követelményeit a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet 10. melléklete tartalmazza.

A Gyvt. 5. § g) pontja az értelmező rendelkezések körében definiálja a *gyermekjóléti és gyermekvédelmi szolgáltató tevékenységet*, eszerint az a gyermekjóléti alapellátás, illetve a gyermekvédelmi szakellátás keretében végzett tevékenység, függetlenül a feladatellátás e törvényben nevesített formájától és módjától; a szolgáltató tevékenység célja a gyermekjólétnek, azaz a gyermek testi, értelmi, érzelmi és erkölcsi fejlődésének, személyi, vagyoni és egyéb jogainak biztosítása.

**1. Zalaszentgrót demográfiai mutatói, különös tekintettel a 0-18 éves korosztály adataira**

**Zalaszentgrót állandó lakosságának alakulása 2008-2019. évben:**

|  |  |
| --- | --- |
| **Év** | **Fő** |
| 2008 | 7 569 |
| 2009 | 7 481 |
| 2010 | 7 413 |
| 2011 | 7 373 |
| 2012 | 6 816 |
| 2013 | 6 798 |
| 2014 | 6 734 |
| 2015 | 6 659 |
| 2016 | 6 641 |
| 2017 | 6 573 |
| 2018 | 6 498 |
| 2019 | 6 433 |

A fenti adatsorból a korábbi években is tapasztalt folyamatos lakosságszám-csökkenés állapítható meg.

**A 0-18 éves korú lakosság kor szerinti megoszlása:**

| **Év** | 0-3 | 4-6 | 7-14 | 15-18 | Összesen |
| --- | --- | --- | --- | --- | --- |
| **2018.** | 213 | 133 | 421 | 240 | 1 007 |

A területi statisztikai adatok rendszere szerint Zalaszentgróton 2018. január 1-jén 6.498 személy élt, ebből 1.007 fő esett a 0-18 éves életkorúak csoportjába. Az elmúlt évek során a gyermekek száma tovább csökkent, az időskorúak aránya viszont nőtt. Mindez komoly problémát vet fel a gyermekkorúakkal foglalkozó, valamint az időseket ellátó egészségügyi és szociális intézmények vonatkozásában. Ez a tendencia egyúttal negatívan hat a lakosság gazdasági aktivitására.

Ugyanakkor pozitívumként értékelhető, hogy míg a 0-3 éves korcsoportba 2015. évben 192 gyermek esett, addig 2016. évben már 203, 2017. évben még több, 214 gyermek tartozott, a 2018. évre pedig szinte azonos, 213 fős gyermekszám esett.

**Zalaszentgrót állandó lakosságának nemek szerinti megoszlása:**

|  |  |  |  |
| --- | --- | --- | --- |
| **Év** | **Összesen** | **Férfi** | **Nő** |
| 2008 | 7 569 | 3 622 | 3 947 |
| 2009 | 7 481 | 3 576 | 3 905 |
| 2010 | 7 413 | 3 546 | 3 867 |
| 2011 | 7 373 | 3 529 | 3 844 |
| 2012 | 6 816 | 3 266 | 3 550 |
| 2013 | 6 798 | 3 253 | 3 545 |
| 2014 | 6 734 | 3 228 | 3 506 |
| 2015 | 6 659 | 3 200 | 3 459 |
| 2016 | 6 641 | 3 197 | 3 444 |
| 2017 | 6 573 | 3 170 | 3 403 |
| 2018 | 6 498 | 3 146 | 3 352 |

A nemek tekintetében kitűnik az adatokból, hogy a nők száma továbbra is meghaladja a férfiak számát. Országos tendenciaként jelentkező probléma a népesség számának, valamint a házasságkötések számának csökkenése, illetve a válások számának növekedése, amely a családok szerkezeti átalakulását vonta maga után. Egyre elterjedtebb modell az egyszülős, így egykeresős család, amely létfenntartási gondok kialakulásához vezethet, valamint a család személyiségformáló, nevelő funkciójának csökkenését vonja maga után.

**2. Az Önkormányzat által nyújtott pénzbeli, természetbeni ellátások biztosítása**

A Gyvt. a pénzbeli és természetbeni ellátások közül nevesíti a rendszeres gyermekvédelmi kedvezményt, a gyermekétkeztetést, az intézményi gyermekétkeztetést, az ingyenes és kedvezményes intézményi gyermekétkeztetést, a szünidei gyermekétkeztetést, a települési önkormányzat képviselő-testülete által a rendeletében meghatározott módon és feltételek szerint a gyermek és fiatal felnőtt rászorultságára tekintettel megállapítandó pénzbeli támogatást, a gyermektartásdíj megelőlegezését, valamint az otthonteremtési támogatást.

**Rendszeres gyermekvédelmi kedvezmény**

A Gyvt. által szabályozott rendszeres gyermekvédelmi kedvezmény egy természetbeni ellátás, amely havi rendszeres pénzbeli utalással nem jár. A kedvezményre való jogosultság megállapításának célja annak igazolása, hogy a gyermek szociális helyzete alapján jogosult a törvény által meghatározott ingyenes vagy kedvezményes intézményi gyermekétkeztetésnek és – ha megfelel a törvényben foglalt feltételeknek – a szünidei gyermekétkeztetésnek, továbbá készétel, ruházat és tanszer vásárlására felhasználható Erzsébet-utalvány formájában nyújtott természetbeni támogatásnak, valamint a Gyvt.-ben és más jogszabályban meghatározott egyéb kedvezményeknek az igénybevételére.

A rendszeres gyermekvédelmi kedvezmény gyámhatóság általi megállapítása a benyújtás napjától számított egy évre történik. Az a gyermek, valamint az a nagykorúvá vált gyermek, aki nappali oktatás munkarendje szerinti tanulmányokat folytat, 23. életévének betöltéséig, illetve aki felsőfokú oktatási intézmény nappali tagozatán tanul, 25. életévének betöltéséig jogosult rendszeres gyermekvédelmi kedvezményre, amennyiben a gyermeket gondozó családban az egy főre jutó havi jövedelem összege nem haladja meg – a jogszabályi feltételektől függően – az öregségi nyugdíjminimum 135 %-át vagy 145 %-át.

A rendszeres gyermekvédelmi kedvezményben részesülők száma folyamatosan változik. A 2018. augusztusi állapot szerint 74 családban 131 gyermek, a 2018. novemberi állapot szerint pedig 65 családban 114 gyermek részesült ezen ellátásban. A rendszeres gyermekvédelmi kedvezményként 2018. évben folyósított pénzbeli támogatás összege gyermekenként egyszeri 6.000,- Ft támogatást jelentett a hátrányos helyzetű gyermekek esetében, míg 6.500,- Ft támogatást a halmozottan hátrányos helyzetű gyermekek esetében. A 2018. évben kifizetett összeg 1.530.500,- Ft volt. A benyújtott kérelmek elutasítására egy esetben került sor. Az elutasítás oka az volt, hogy magasabbnak bizonyult a családban egy főre jutó jövedelem a törvényben meghatározott értékhatárnál.

A családokra, kérelmezőkre vonatkozó általánosítható adatok között kell megemlíteni, hogy a rendszeres gyermekvédelmi kedvezményben részesülők között egyre többen vannak olyan családok, akik a megemelkedett lakáshiteleiket nehezen vagy egyáltalán nem tudják fizetni. Jövedelmi körülményeiket tekintve a kérelmezők között nagy számban találhatóak GYED-ből, GYES-ből, települési támogatásból, öregségi és rokkantsági nyugellátásból, alkalmi munkából, valamint munkanélküli ellátásokból élő személyek.

**Önkormányzati rendeletben szabályozott pénzbeli vagy természetbeni juttatásokra vonatkozó adatok**

# A Magyarország 2015. évi központi költségvetésének megalapozásáról szóló 2014. évi XCIX. törvény 80. §-a a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) módosításával a települési támogatás 2015. március 1-jétől való bevezetéséről rendelkezik, mely az önkormányzati segély ellátási formáját váltotta fel.

Zalaszentgrót Város Önkormányzat Képviselő-testületének az egyes szociális ellátásokról és szolgáltatásokról szóló 4/2015. (II. 13.) önkormányzati rendelete (a továbbiakban: szociális rendelet) értelmében a települési támogatás pénzbeli vagy természetben nyújtott ellátásként adható. A szociális rendelet a települési támogatás odaítélését a Szociális Bizottság, illetőleg a polgármester átruházott hatáskörébe utalta.

2018. évben a Szociális Bizottság 6 alkalommal ülésezett segélyelbírálás ügyben, melynek során 221 fő részére 1.494.400,-Ft összegű települési támogatás került kiosztásra. Emellett 51 család részesült tűzifa támogatásban természetbeni juttatásként.

A szociális rendelet alapján a polgármester hatáskörébe utalt feladatok közé tartozik az azonnali elbírálást igénylő rendkívüli élethelyzetekhez kapcsolódó eseti segélyekkel kapcsolatos döntéshozatal. 2018. évben polgármesteri hatáskörben 54 fő részesült rendkívüli települési támogatásban 518.314,-Ft összegben.

A támogatást legtöbb alkalommal a gyermek iskoláztatásához, ruházattal történő ellátásához, tisztálkodási szerek vásárlásához, az egészségügyi ellátással kapcsolatban felmerült költségekhez, valamint a gyermek megélhetésének biztosításához kérték a törvényes képviselők.

Zalaszentgrót Város Önkormányzatának Képviselő-testülete a 2016. március 31-i ülésén döntött a szociális rendelet módosításáról és elfogadta annak kiegészítését a „Gyermekneveléshez kapcsolódó többletkiadások enyhítését szolgáló rendkívüli települési támogatások” alcímmel. Ezen alcímen belül kerültek részletezésre a születési támogatás, a tankönyvtámogatás, valamint a tanulói utazási bérlettámogatás szabályai. A képviselő-testület az első ellátást a polgármester, az utóbbi kettőt pedig a Szociális Bizottság hatáskörébe utalta. 2018. évben 36 fő részesült születési támogatásban gyermekenként 20.000,-Ft összegű természetbeni juttatás formájában. A tanévkezdést követően 65 fő részére került megtérítésre a kifizetett tankönyv ára mindösszesen 865.505,-Ft összegben. Tanulói utazási bérlettámogatásra az elmúlt évben 21 kérelem érkezett be, melynek keretében mindösszesen 165.145,-Ft összegben került megtérítésre a kifizetett bérletek ára.

A jegyzői gyámhatósági feladataiban az előző évhez képest jelentős változás nem történt. A jegyző jellemzően más hatóságok, a járásbíróság megkereséseinek eleget téve környezettanulmányt készít a családoknál. A pénzbeli és természetbeni ellátások közül a rendszeres gyermekvédelmi kedvezményre és pénzbeli ellátásra (korábbi kiegészítő gyermekvédelmi kedvezmény), a hátrányos és a halmozottan hátrányos helyzet megállapítása maradt. 2018. december 31-én 120 fő részesült rendszeres gyermekvédelmi kedvezményben, ebből 56 személy kérte hátrányos vagy halmozottan hátrányos helyzetének megállapítását. A gyermek hátrányos helyzetének megállapításához a szülő/gyám esetében teljesülnie kell a továbbiakban felsoroltakból egy feltételnek: alacsony iskolai végzettség, alacsony foglalkoztatottság és elégtelen lakókörnyezet. Halmozottan hátrányos helyzetnél két feltételnek kell teljesülnie. Ezek alapján az 56 személy közül 43 hátrányos helyzetű, 13 pedig halmozottan hátrányos helyzetűnek minősült.

A rendszeres gyermekvédelmi kedvezményre jogosultak augusztus és november hónapban Erzsébet utalványt kapnak, melynek összege egyszeri 6.000,- Ft támogatást jelent a hátrányos helyzetű gyermekek esetében, míg 6.500,- Ft támogatást a halmozottan hátrányos helyzetű gyermekek esetében, melynek kiosztása az ügyintéző feladata. Az utalványosztás eddig minden problémától mentesen lebonyolódott.

***Erzsébet utalványban részesülők***

|  |  |  |  |  |  |  |
| --- | --- | --- | --- | --- | --- | --- |
|  | ***2016*** | ***2016*** | ***2017*** | ***2017*** | ***2018*** | ***2018*** |
| ***Zalaszentgrót*** | ***Család*** | ***Gyermek (fő)*** | ***Család*** | ***Gyermek (fő)*** | ***Család*** | ***Gyermek (fő)*** |
| Augusztus | 90 | 174 | 71 | 141 | 74 | 131 |
| November | 86 | 161 | 68 | 127 | 65 | 114 |

A Gyvt. 2016. január 1-jével bevezette a szünidei gyermekétkeztetést, mint kötelező természetbeni ellátást. A szünidei gyermekétkeztetés szabályai alapján a szülő, törvényes képviselő kérelmére a települési önkormányzat ingyenesen biztosítja a déli meleg főétkezést a zalaszentgróti lakóhellyel, ill. tartózkodási hellyel rendelkező hátrányos helyzetű és a rendszeres gyermekvédelmi kedvezményben részesülő, halmozottan hátrányos helyzetű gyermekek részére. Ezzel kapcsolatos előkészítés, igényfelmérés és dokumentálás ügyintézői feladat. A Zalaszentgróti Közös Önkormányzati Hivatalhoz tartozó önkormányzatok a szünidei gyermekétkeztetést a tavaszi, nyári, őszi, téli szünetben a tanév rendjéhez igazodóan szünetenként az adott tanítási szünet időtartamára eső valamennyi munkanapon biztosították.

A képviselő-testület a rendszeres gyermekvédelmi kedvezményre jogosult gyermekek napi egyszeri meleg étkezését az alábbiak szerint biztosította:

* a tavaszi szünetben 2018. 03. 29. - 2018. 04. 03. napjáig, 2 napon keresztül 16 fő részére;
* a nyári szünetben 2018. 06. 18. - 2018. 08. 15. napjáig, 43 napon keresztül 34 fő részére;
* az őszi szünetben 2018. 10. 29. - 2018. 10. 31. napjáig, 3 napon keresztül 17 fő részére;
* a téli szünetben 2018. 12. 27. - 2019. 01. 02. napjáig, 3 napon keresztül 17 fő részére.

Zalaszentgrót Város Önkormányzat Képviselő-testületének a gyermekvédelem helyi rendszeréről szóló 4/1998. (V. 01.) számú önkormányzati rendelete határozza meg azon (immáron kizárólagosan) természetbeni ellátásokat – úgy mint a gyermek étkeztetéséért fizetendő személyi térítési díj egészének vagy egy részének átvállalása, tandíj, kollégiumi díj, albérleti díj, egészségügyi szolgáltatásért fizetendő térítési díj egészének vagy egy részének átvállalása –, amelyeket Zalaszentgrót Város Önkormányzata biztosít a rendelet hatálya alá tartozóknak. 2018. évben a Szociális Bizottság nem állapított meg térítési díjcsökkentést.

**A gyermekétkeztetés megoldásának módjai, a kedvezményben részesülőkre vonatkozó statisztikai adatok**

A gyermekek napközbeni ellátását biztosító intézményben az alapellátások keretébe tartozó szolgáltatások közül csak az étkezésért állapítható meg térítési díj. A gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege. Az intézményi gyermekétkeztetést az Önkormányzat 2015. június 1. napjától a VÁSÁRTÉR Kereskedelmi és Vendéglátó Bt.-vel (székhely: 8790 Zalaszentgrót, Templom tér 1.) való szerződéskötés révén biztosítja.

2018. év folyamán a Deák Ferenc Általános Iskola, Gimnázium és Alapfokú Művészeti Iskolában *160 fő* (119 alsó osztályos, 33 felső osztályos, 8 gimnazista) tanuló étkezett *teljes áron*, míg az intézményi térítési díj *50 %-os kedvezményében* *69 fő* (39 alsó osztályos, 24 felső osztályos, 6 gimnazista), az intézményi térítési díj *100 %-os kedvezményében* pedig *64 fő* (32 alsó osztályos, 32 felső osztályos és 0 gimnazista) tanuló részesült.

**Egyéb, a Gyvt.-ben nem szabályozott pénzbeli és természetbeni ellátások:**

ABursa Hungarica Felsőoktatási Önkormányzati Ösztöndíjpályázathoz önkormányzatunk már a kiírás első évében, 2001-ben csatlakozott. Ezen időponttól évről évre lehetőség nyílik a felsőoktatásban tanulók szociális támogatására. 2018. évben a Szociális Bizottság 30 pályázó között 1,4 millió forint támogatás szétosztásáról döntött a felállított szempont rendszer figyelembevételét követően. A beérkezett 30 pályázat közül „A” típusú pályázat elutasítására nem került sor amiatt, hogy a családban az egy főre jutó jövedelem meghaladta a helyi rendeletben előírt értékhatárt. „B” típusú pályázat 2018. évben nem érkezett.

**3.** **Az önkormányzat által biztosított személyes gondoskodást nyújtó ellátások bemutatása**

A 2016. január 1-jétől hatályos törvényi változások értelmében a Zalaszentgróti Szociális és Gyermekjóléti Alapszolgáltatási Központ átalakult, és új néven, jelesül **Zalaszentgróti Szociális, Család- és Gyermekjóléti Központ** megnevezéssel működött tovább. A névváltoztatáson túl szervezeti átalakítás is történt, mivel a feladatok átcsoportosítását követően két önálló szakmai egységben *– Család- és Gyermekjóléti Szolgálat, valamint Család- és Gyermekjóléti Központ –* végzik a munkatársak a tevékenységeket. Az átalakítás értelmében országosan a Szolgálatok látják el az alapfeladatokat, a Központok a hatósági feladatokhoz kapcsolódó tevékenységeket és a speciális szolgáltatásokat biztosítják.

A **Zalaszentgrót és környező települések Intézményfenntartó Társulása** által fenntartott Zalaszentgróti Szociális, Család- és Gyermekjóléti Központ **25 település** részére a Család- és Gyermekjóléti Szolgálat, mint önálló szakmai egység által biztosítja az alapfeladatokat, a gyermekjóléti szolgáltatást, családsegítést. A Család- és Gyermekjóléti Központ önálló szakmai és szervezeti egységén keresztül a Zalaszentgróti járás 20 településén végzi a speciális szolgáltatásokat és a hatósági feladatokhoz kapcsolódó tevékenységeket, ellátási szerződés keretében. Az érvényben lévő ellátási szerződést Zalaszentgrót és környező települések Intézményfenntartó Társulásának Társulási Tanácsa a 13/2015. (XI. 19.) számú határozatával jóváhagyta, melyet Zalaszentgrót Város Önkormányzatának Képviselő-testülete a 161/2015. (XI. 26.) számú határozatával fogadott el.

Az **integrált intézmény** az Idősek Klubja keretében Zalaszentgrót város, Kallósd, Sénye és Tekenye községek részére a *szociális étkeztetést* és a *nappali ellátást időskorúak részére,*valamint Zalaszentgrót város, Döbröce, Kallósd, Kisvásárhely, Sénye és Tekenye községek részére *házi segítségnyújtást* biztosította 2018. évben is, amely feladatellátás 2019. január 1-jei hatállyal Felsőpáhok, Ligetfalva és Zalacsány község ellátási területével bővült ki.

**Kötelező feladat**: A Gyvt. 40. §-a és a 94. § (2a) bekezdése alapján család- és gyermekjóléti szolgálat, valamint a Gyvt. 40/A. §-a alapján a család- és gyermekjóléti központ működtetése, a Szoctv. 62. §-a alapján étkeztetés, 63.§-a alapján a házi segítségnyújtás és 65/F. § (1) bekezdésének a.) pontja alapján a nappali ellátás szociális szolgáltatásának biztosítása. Az intézmény teljesítési kötelezettséggel végez család- és gyermekjóléti szolgáltatást, valamint szociális ellátást bentlakás nélkül, továbbá működteti a család- és gyermekjóléti központot a Zalaszentgrót és környező települések Intézményfenntartó Társulása Társulási Tanácsának Zalaszentgrót Város Önkormányzatával kötött ellátási szerződés alapján a Zalaszentgróti járás közigazgatási területén (Alapító okirat száma: 1-2/2018.).

Az intézmény hatályos, módosított Szervezeti és Működési Szabályzatát, valamint Szakmai Programját a Társulási Tanács az 5/2018. (II. 14.), illetve a 13/2018. (IX. 25.) számú határozatával fogadta el.

**Az intézmény irányító szerve** a Zalaszentgrót és környező települések Intézményfenntartó Társulásának **Társulási Tanácsa.** Az intézmény jogállása: önálló jogi személy.Az intézmény gazdálkodása az előirányzatok feletti jogosultság szempontjából teljes jogkörrel rendelkező költségvetési szerv. Pénzügyi-gazdasági feladatait 2014. január 1-jétől a Zalaszentgróti Gazdasági Ellátó Szervezet látja el.

1. ***Család- és Gyermekjóléti Szolgálat***

A Szoctv., a Gyvt., valamint egyes kapcsolódó törvények módosításáról szóló 2014. évi CI. törvény 2015. január 1-től előírta, hogy családsegítés csak gyermekjóléti szolgáltatással egy szolgáltató keretében hozható létre. A gyermekjóléti szolgáltatás további megerősítésére érdekében 2016. január 1-től családsegítés csak a gyermekjóléti szolgáltatással integráltan működhet.

Az integráció következményeként jelentősen átalakult a szolgálat tevékenységi köre, a korábbi családsegítő szolgáltatás mellett a gyermekjóléti szolgáltatás feladatait is ellátják. Kiemelt feladatuk továbbá a veszélyeztetettséget és krízishelyzetet észlelő- és jelzőrendszer felállítása és működtetése.

A család- és gyermekjóléti szolgálat feladatait alapvetően két jogszabály határozza meg: egyrészt a gyermekjóléti szolgáltatás tekintetében a Gyvt., másrészt a családsegítés tekintetében a Szoctv.

**Családsegítői tevékenység bemutatása**

**Zalaszentgrót város közigazgatási területén**

**Szolgáltatás biztosításának módja:**

Zalaszentgrót városban az ügyfelekkel való találkozás leggyakoribb módja továbbra is **a fogadóórán** történő megkeresésünk. Hétfőtől péntekig 8 és 16 óra között fordulhatnak hozzánk kéréseikkel, problémáikkal. A hozott problémák okainak körültekintő feltárása érdekében viszont elengedhetetlen az ügyfelek lakókörnyezetükben történő felkeresése. A **családlátogatás** a problémát okozó vagy a megoldást kereső családtagokkal való személyes találkozás fontos színtere. A *rendszerszemléletű szociálismunka* alapvető kritériuma, hogy családos ügyfeleinkkel nem, mint egyénekkel foglalkozunk, hanem az őt körülvevő családdal együtt *komplexen.* Az ügyfelekkel való találkozások rendszeressége – *az érintett személytől és problémától függően* – eltérő. Célja, hogy ügyfeleink minél előbb *képesekké váljanak az önálló problémamegoldásra, konfliktuskezelésre*, a szociális ellátórendszerről való *leválásra.*

**Nyilvántartásában szereplők száma:**

|  |  |  |  |  |  |
| --- | --- | --- | --- | --- | --- |
| Igénybevétel módja | kiskorúak száma | 18-61 éves | 62 év feletti | Összesen | Családok száma |
| Együttműködési megállapodás alapján | 32 | 29 | - | 61 | 23 |
| Egyszeri alkalom | 23 | 68 | 5 | 96 | 43 |

2017. évhez képest elmondható, hogy a nyilvántartásban szereplő családok száma (együttműködési megállapodással rendelkezők esetén) 20 %-kal csökkent. Ez a váratlanul fellépő munkaerőhiánnyal magyarázható, az év második felétől folyamatosan 2-3 álláshely várt betöltésre.

**A szolgáltatást igénybe vevő családok száma az elsődleges probléma szerint:**

|  |  |  |  |
| --- | --- | --- | --- |
|  | **Probléma típusa** | **Elsődleges probléma** | **Problémák halmozott száma** |
| **1** | Életviteli (szenvedélybetegség) | 3 | 15 |
| **2** | Családi-kapcsolati konfliktus | 2 | 8 |
| **3** | Családon belüli bántalmazás | 1 | 1 |
| **4** | Elhanyagolás | - | 5 |
| **5** | Gyermeknevelési | 9 | 20 |
| **6** | Információ kérés | - | 8 |
| **7** | Magatartás, teljesítmény zavar | - | 7 |
| **8** | Lelki-mentális | - | 4 |
| **9** | Foglalkoztatással kapcsolatos | - | 8 |
| **10** | Anyagi | 2 | 14 |
| **11** | Ügyintézéssel kapcsolatos | 6 | 10 |

A felsorolt problématípusokra jellemző, hogy azok nem külön-külön, hanem **halmozottan jelennek meg** a családoknál, egyéneknél. A 2018. évben az életviteli problémák, családi-kapcsolati konfliktusok, gyermeknevelési problémák voltak elsősorban a jellemzők.

**Szakmai tevékenységek halmozott száma:**

|  |  |  |
| --- | --- | --- |
| **1** | Információ nyújtás | 236 |
| **2** | Segítő beszélgetés | 303 |
| **3** | Tanácsadás | 162 |
| **4** | Ügyintézés | 127 |
| **5** | Konfliktus kezelés | 46 |
| **6** | Krízis kezelés | 14 |
| **7** | Ellátásokhoz való közvetítés | 56 |
| **8** | Közvetítés más szolgáltatóhoz | 19 |
| **9** | Esetkonzultáció | 58 |
| **10** | Esetkonferencia | 21 |
| **11** | Esetmegbeszélés | 4 |
| **12** | Családlátogatás | 673 |
| **13** | Adomány közvetítés | 144 |

A segítő beszélgetések, tanácsadás, konfliktus kezelés, krízis kezelés magas száma az esetkezelések során felmerülő problémákra adott válaszaink, intézkedéseink. Családlátogatásaink száma magas, mivel az együttműködési megállapodással rendelkezők esetén a törvény minimum 3 találkozást ír elő számunkra havonta.

**Veszélyeztetett kiskorúak adatai:**

Nyilvántartott **veszélyeztetett kiskorúak** száma 13 fővel csökkent az előző évihez képest: **33 fő**, 19 családban. A veszélyeztetettség fő oka elsősorban nevelési problémákból adódott, ezt követi a szülők/család életvitele, családi konfliktusok, ahol a gyermekek váltak tünethordozóvá. Fizikai és lelki elhanyagolástól 2-2 gyermek szenvedett, elégtelen lakáskörülmények miatt 4 gyermek vált veszélyeztetetté. Nyilvántartott veszélyeztetett kiskorúak száma tárgyév december 31-én 25 fő volt, tehát 8 gyermek veszélyeztetettsége szűnt meg az év során segítő tevékenységünknek köszönhetően.

**Prevenciós és egyéb szolgáltatásaik:**

* ***Új prevenciós program elemük lett a „Nyári zsibongó”,*** ahol a nyári szünidőben várták a gyermekeket minden héten kedden, szerdán, csütörtökön 9-13-ig a volt gimnázium udvarában, illetve egyik osztálytermében. Szabadtéri eszközeiken (óriás trambulin, rollerek, labdák, görkorcsolya) kint játszhattak a gyermekek, vetélkedőket rendeztek számukra. Közben kézműves foglalkozásokkal, társas játékokkal igyekeztek hasznosan eltölteni velük szabadidejüket. Nagy segítségükre voltak ebben a munkában a nyári munkás diáklányok (2-2 fő).
* ***Korrepetálás, felkészítés a nyári osztályozó vizsgára:*** 3 gyermeknek segítettek - elsősorban diákmunkásaik - a felkészülésben. Alkalmas időben és ideig terhelték a fiatalokat a tanulással. Hatékony segítő munkájuknak köszönhetően például az egyik roma származású, gyermekvédelmi rendszerünkben is nyilvántartott tanuló, aki matematikából állt bukásra, 4-es osztályozóvizsgát tudott tenni, a pedagógusok dicsérete mellett.
* ***Kisgyermekesek klubja:***

A klub továbbra is ***heti rendszerességgel*** működik a nyári szünetben is. Szülők megoszthatják egymás között tapasztalataikat, valamint a kisgyermekek szocializálódása folytatódik ezeken a foglalkozásokon. Verseket, mondókákat, énekeket tanulnak. A **Grótmaci Baba Klub Facebook csoport** zárt csoportként működik.

* **Kézműves foglalkozásokkal** tarkították a különböző városrészek programjait.
* **Zalai Hazatérők Egyesületével** karöltve több oktatási intézményben szervezett diák napon, tanításmentes napon vettek részt.

Ügyfeleik anyagi gondjainak enyhítése céljából, több alkalommal

* **gyermek és felnőttruha adományhoz** juttatták a rászoruló családokat, illetve ruhabörzéket tartottak részönkormányzatoknál.
* Azokat az önellátásra is törekvő felnőtteket, akik saját megművelt konyhakerttel rendelkeznek, a Karmelita rend felajánlásából származó **vetőmagadományban** részesítettékimmár sokadik éve. Az adományban részesülők száma egyre bővül, kiterjesztették a helyi önkormányzatok, oktatási-nevelési intézmények irányába is.
* A tanévkezdéshez kapcsolódóan tanszereket és **iskolai felszereléseket osztottak** az iskoláskorú gyermekeket nevelő, nehéz anyagi helyzetben élő családoknak.
* **Rászoruló családokat tartós élelmiszeradományban** részesítették.
* **SZGYF szervezésében** történő csomagok osztásának szervezésében vesznek részt minden hónapban az értesítő levelek családokhoz juttatásával, illetve a csomagok átvételében is segédkeznek.

**Együttműködés a településeken élő, dolgozó jelzőrendszeri tagokkal**

Zalaszentgrót városban és közigazgatási területén élő vagy dolgozó jelzőrendszeri tagokkal az információcsere folyamatos. Kapcsolatot tartanak a települési részönkormányzatok vezetőivel, az ott dolgozó szociális gondozókkal. A hatékonyabb, gyorsabb esetkezelés, problémamegoldás céljából kapcsolatot tartanak továbbá a városi közös önkormányzati hivatal szociális ügyintézőivel, a Zalaszentgróti Járási Hivatal szociális és hatósági ügyekkel foglalkozó munkatársaival, egyéni esetekben a Járási Gyámhivatal ügyintézőivel, hivatásos gondnokaival, a Zalaszentgróti Rendőrőrs parancsnokával. Ügyfeleiket érintően gyakori az egészségügyi szolgáltatók – *házi és szakorvosok, gyermekorvosok, védőnők –* megkeresése. A jelzőrendszeri tagoktól küldött *jelzések száma* az év folyamán Zalaszentgrót városban 18. *Legmagasabb számban az iskolák és a védőnők jeleztek.*

**Család- és Gyermekjóléti Szolgálat működésének tapasztalatai**

**az Intézményfenntartó Társulás területén**

**Zalaszentgróti Szociális, Család- és Gyermekjóléti Szolgálat**

**Székhely: 8790 Zalaszentgrót, Batthyány Lajos u. 32.**

**Telephely: 8790 Zalaszentgrót, Batthyány Lajos u. 15.**

Ellátási területük továbbra is a Zalaszentgrót és környező települések Intézményfenntartó Társulását alkotó **25 település** (Zalaszentgrót város, valamint*Batyk, Döbröce, Dötk, Felsőpáhok, Kallósd, Kehidakustány, Kisgörbő, Kisvásárhely, Ligetfalva, Mihályfa, Nagygörbő, Nemesbük, Óhíd, Pakod, Sénye, Sümegcsehi, Szalapa, Tekenye, Türje, Zalabér, Zalacsány, Zalaköveskút, Zalaszentlászló és Zalavég* községek közigazgatási területe), melyekből **20 a Zalaszentgróti járáshoz, 5 pedig a Keszthelyi járáshoz tartozik**, így 2 járási központtal, jelzőrendszeri tagokkal, hatóságokkal, közéleti személyiségekkel állnak munkakapcsolatban. A 2 járás lakosság összetétele, problémái merőben eltérnek egymástól, ezért célszerű azokat külön választani.

**Szolgáltatás biztosítása:**

A család- és gyermekjóléti szolgálat ellátja a Gyvt. 39. § (2)-(4) bekezdése, 40. §-a, valamint a Szoctv. 64. §-a szerinti feladatokat.

* A **családsegítés** a szociális vagy mentálhigiénés problémák, illetve egyéb krízishelyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából nyújtott szolgáltatás.
* A **gyermekjóléti szolgáltatás** olyan, a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.

Minden településen biztosítanak lehetőséget **fogadóórák** keretében a személyes kapcsolatfelvételre, plakátjaikon mindenki számára közérthetően szerepelnek az elérhetőségeik. **Családlátogatások** alkalmával célirányosan keresik fel a családokat. **Prevenciós programjaikkal** kapcsolódnak a települések életéhez.

***A Család és Gyermekjóléti Szolgálat személyi feltételeinek biztosítása a 2018. évben***

|  |  |  |  |
| --- | --- | --- | --- |
| ***Munkakör*** | ***Alkalmazás módja*** | ***Végzettség*** | ***Ellátási területe*** |
| **a Szolgálat** **szakmai irányítója** | 8 óra közalkalmazott | agrármérnök  **szakvizsgázott szociális munkás** | Tekenye, Zalaszentgrót,  Az ellátási terület valamennyi települése |
| **családsegítő** | 8 óra közalkalmazott | tanító, **szakvizsgázott szociálpedagógus,**  tereptanár | Türje, Batyk |
| **családsegítő** | 8 óra közalkalmazott | **gyógypedagógiai asszisztens,**  gyermekfelügyelő,  kisgyermekgondozó,  **pedagógus szak** | Sümegcsehi, Döbröce, Sénye, Szalapa, Mihályfa, Zalaszentgrót |
| **családsegítő** | 8 óra közalkalmazott | szociálpedagógus  **(záróvizsga)** | Zalabér, Kisgörbő, Nagygörbő, Kisvásárhely, Óhid |
| **családsegítő** | 8 óra közalkalmazott | **szociálpedagógus** | Zalavég, Pakod, Dötk, Zalaszentgrót |
| **családsegítő** | 8 óra  közalkalmazott | **szociálpedagógus** | Zalacsány, Felsőpáhok, Nemesbük, Zalaköveskút, Ligetfalva |
| **családsegítő** | 8 óra  közalkalmazott | **pedagógia szakos nevelőtanár** | Kehidakustány, Kallósd, Zalaszentlászló, Türje |

A 2018-as évre eddig nem tapasztalt, nagy mértékű fluktuáció volt a jellemző. A megfelelő szakmai végzettséggel rendelkező kollégákat a járási központok szippantották fel, illetve „kiégés” és nyugdíjazás miatt távoztak. Az év második felétől folyamatosan 2-3 álláshely várt betöltésre. Ellátási területükön ezért mindig újra és újra át kellett szervezni a feladatok elosztását kollégáik között, mely jelentős többletterhelést okozott mindenki számára. A munkaerő szolgálatoktól való kiáramlása sajnos országos szintű probléma.

Ellátási területükön a költségvetési törvény 7 főállású családsegítő (1 fő szakmai vezető irányítása alatt) foglalkoztatását tenné lehetővé.

Továbbra is nagy hangsúlyt fektettek arra, hogy szakembereik minél többet tartózkodjanak a településeken és csak a szükséges adminisztráció, megbeszélések miatt tartózkodjanak Zalaszentgróton. Minden településen biztosítanak lehetőséget **fogadóórák** keretében a személyes kapcsolatfelvételre, plakátjaikon mindenki számára közérthetően szerepelnek elérhetőségeik. **Családlátogatások** alkalmával célirányosan keresik fel a családokat. **Prevenciós programjaikkal** kapcsolódnak a települések életéhez.

**Zalaszentgróti járás területén végzett szakmai tevékenység**

**a 2018. évi statisztikai adatok függvényében**

**Nyilvántartásában szereplők száma:**

|  |  |  |  |  |  |
| --- | --- | --- | --- | --- | --- |
| **Igénybevétel módja** | **kiskorúak száma** | **18-61 éves** | **62 év feletti** | **Összesen** | **Családok száma** |
| **Együttműködési Megállapodás alapján** | 160 | 122 | 4 | 286 | 99 |
| **Egyszeri alkalom** | 24 | 98 | 12 | 134 | 70 |
| **Összesen:** | **184** | **220** | **16** | **420** | **169** |

2018. évben nyilvántartásukban lévő összes igénybe vevő száma 28 %-kal csökkent az előző évihez képest, mely egyrészről a váratlanul fellépő munkaerőhiánnyal magyarázható, másrészről az egyszeri esetkezelésben részesülő ügyfeleik esetén már nem tudtak mindenkit számításba venni, ugyanis a KSH által kért statisztika mutatók számításának módszerei évről évre változnak.

**A szolgáltatást igénybe vevő családok száma az elsődleges probléma szerint**

(nem halmozott adat):

|  |  |  |  |
| --- | --- | --- | --- |
|  | **Probléma típusa** | **családok száma** | **problémák halmozott száma** |
| **1** | Életviteli (szenvedélybetegség) | 13 | 54 |
| **2** | Családi-kapcsolati konfliktus | 29 | 30 |
| **3** | Családon belüli bántalmazás | 5 | 6 |
| **4** | Elhanyagolás | 3 | 19 |
| **5** | Gyermeknevelési | 33 | 69 |
| **6** | Gyermekintézménybe való beilleszkedési nehézség | 1 | 13 |
| **7** | Magatartás, teljesítmény zavar | 3 | 23 |
| **8** | Fogyatékosság, retardáció | 1 | 7 |
| **9** | Lelki-mentális | 5 | 20 |
| **10** | Szenvedélybetegség | 1 | 8 |
| **11** | Egészségügyi probléma | 1 | 11 |
| **12** | Anyagi (megélhetési. lakhatási) | 2 | 31 |
| **13** | Információ kérés |  | 29 |
| **14** | Ügyintézéssel kapcsolatos | 2 | 38 |
| **15** | **Összesen:** | **99** | **358** |

A felsorolt problématípusokra jellemző, hogy azok nem külön-külön, hanem **halmozottan jelennek meg** a családoknál és az egyéneknél. Legmagasabb számban a gyermeknevelési problémák, családi-kapcsolati konfliktusok, életviteli problémák jelentek meg. Ezek az adatok megerősítik azt, hogy a családsegítő szolgáltatásban részesülő családok esetén a gyermekvédelem irányába tolódott el a szociális segítő tevékenység.

**Szolgáltatásban részesülők száma, a legjellemzőbb szakmai tevékenységek alapján** (halmozott adat):

|  |  |  |  |
| --- | --- | --- | --- |
|  | **Megnevezés** | **szakmai tevékenységek** | **szolgáltatásban részesülők / fő** |
| **1** | Információ nyújtás | 1019 | 400 |
| **2** | Segítő beszélgetés | 1429 | 398 |
| **3** | Tanácsadás | 575 | 212 |
| **4** | Ügyintézés | 523 | 186 |
| **5** | Konfliktus kezelés | 100 | 121 |
| **6** | Krízis kezelés | 25 | 32 |
| **7** | Családlátogatás | 3112 | 280 |
| **8** | Környezettanulmányban közreműködés | 3 | 3 |
| **9** | Adomány közvetítés | 703 | 163 |

Egy személy az év folyamán **többször is igényelheti** a különböző szakmai tevékenységet.

**A szolgáltatásban érintett gyermekek a veszélyeztetettség fő oka szerint**


(nem halmozott adat):

Tárgyévet megelőző évhez viszonyítva 10 fő-vel nőtt a veszélyeztetett gyermekek száma. Veszélyeztetettségi okok eloszlásában a *környezeti főcsoport* a legjelentősebb (77%), ezen belül:

1. nevelési probléma miatt 57 gyermek,
2. családi konfliktusok miatt 27 gyermek,
3. szülők-család életvitele miatt 15 gyermek,
4. elégtelen lakáskörülmények miatt 14 gyermek   
   került nyilvántartásukban, csak a legjelentősebbeket okokat említve.

Változás állt be az előző évhez képest a veszélyeztetettségi okok rangsorában: 2017. évben szülők/család életvitele, családi konfliktusok után következtek csak a nevelési problémák. *Ez a 3 vezető ok megfordulni látszik, így a nevelési problémák jelentik jelenleg a legnagyobb problémát.*

**Bántalmazott és elhanyagolt gyermekek száma:**



Bántalmazott gyermekek száma tárgyévben összesen 9 fő, elhanyagolásban szenvedőké 8 fő. Előző évihez képest a tárgyévben elkövetett bántalmazások száma 3-mal csökkent, az elhanyagolásoké pedig jelentősen. Ez egyrészről a sikeres szociális segítőtevékenységnek köszönhető, másrészről a súlyosan veszélyeztetett gyermekek családból való kiemelésével, amely alapjában véve nem egy pozitív megoldás.

**Keszthelyi járás területén végzett szakmai tevékenység**

**a 2018. évi statisztikai adatok függvényében**

**Nyilvántartásában szereplők száma:**

|  |  |  |  |  |  |
| --- | --- | --- | --- | --- | --- |
| Igénybevétel módja | kiskorúak száma | 18-61 éves | 62 év feletti | Összesen | Családok száma |
| Együttműködési megállapodás alapján | 16 | 21 | 1 | 38 | 14 |
| Egyszeri alkalom | 6 | 15 | 3 | 24 | 17 |
| Összesen | 22 | 36 | 4 | 62 | 31 |

A szolgáltatásban részesülők száma 11%-kal csökkent az előző évihez képest, viszont az ellátott családok száma 28-ról 31-re emelkedett. A járás területén gondozott családjainkat munkaerőhiány miatt fél éven át csak helyettesítéssel tudtuk megoldani, melyet a szakmai vezető végzett.

**A szolgáltatást igénybe vevő családok száma az elsődleges probléma szerint**

(nem halmozott adat):

|  |  |  |  |
| --- | --- | --- | --- |
|  | **Probléma típusa** | **családok száma** | **problémák halmozott száma** |
| **1** | Életviteli (szenvedélybetegség) |  | 1 |
| **2** | Családi-kapcsolati konfliktus | 3 | 5 |
| **3** | Családon belüli bántalmazás | - | - |
| **5** | Gyermeknevelési | 8 | 13 |
| **6** | Gyermekintézménybe való beilleszkedési nehézség | - | 3 |
| **7** | Magatartás, teljesítmény zavar | - | 3 |
| **8** | Foglalkoztatással kapcsolatos | - | 3 |
| **9** | Lelki-mentális | 2 | 2 |
| **10** | Szenvedélybetegség | -- | 5 |
| **11** | Egészségügyi probléma |  | 1 |
| **12** | Anyagi (megélhetési, lakhatási) | 1 | 4 |
| **13** | Információ kérés | - | 5 |
| **14** | Ügyintézéssel kapcsolatos |  | 2 |
|  | **Összesen:** | **14** | **47** |

Legkiemelkedőbb probléma a Zalaszentgróti járáshoz hasonlóan a gyermeknevelési problémák, családi/kapcsolati konfliktusok.

**A szolgáltatásban érintett gyermekek a veszélyeztetettség fő oka szerint**

(nem halmozott adat):

|  |  |
| --- | --- |
| Veszélyeztetettségi okok | Az érintett gyermekek száma fő ok szerint |
| **Veszélyeztetett kiskorúak száma összesen:** | **16 fő** |
| **Környezeti főcsoport** | **11 fő** |
| nevelési probléma | 4 fő |
| szülők, család életvitele | 1 fő |
| családi konfliktus | 6 fő |
| elégtelen lakáskörülmények | - |
| kortárs csoport negatív hatása | - |
| elhanyagolás, bántalmazás | - |
| **Magatartási, anyagi, egészségügyi főcsoport** | **5 fő** |
| beilleszkedési nehézség | 2 fő |
| tankötelezettség elmulasztása | 3 fő |
| anyagi probléma | - |

Veszélyeztetett kiskorúak száma a Keszthelyi járás területén 2018-ban összesen 16 fő volt, mely az év végére 6 főre csökkent. Ez a sikeres szociális segítő tevékenységnek köszönhető elsősorban, de számításba kell vennünk a költözködő családokat is. A veszélyeztetettségi okok közül *a családi konfliktus a listavezető.* Bántalmazott és elhanyagolt gyermek nem volt.

**Egyéb tevékenységek:**

Megszokott, bevált **prevenciós programjai** mellett a Zalaszentgróti Család- és Gyermekjóléti Szolgálat kísérleti jelleggel indította el a ***„Boldogságórákat”*** a 2017/18-as tanévben egyik családsegítőjük közreműködésével, aki „A jobb veled a világ!” alapítvány képzett pedagógusa volt. Sajnálatos módon a nyár végétől a Keszthelyi Járási Központ munkatársa lett, ahol óvodai-iskolai szociális segítőként tevékenykedik tovább, így a „boldogság órákat” nem tudták tovább folytatni, kiterjeszteni ellátási területükön.

**Jelzőrendszer működtetésének összegzése**

**az Intézményfenntartó Társulás területén**

A települési szinten működő Család- és Gyermekjóléti Szolgálat a Gyvt. 17.§-a és a Szoctv. 64. § (2) bekezdése szerint, a gyermekek veszélyeztetettségét, illetve a család, a személy krízishelyzetét észlelő és jelző rendszert működtet. A jelzőrendszer működtetése során elsődleges és hangsúlyos feladatuk az a szervező és koordináló tevékenység, mely során az észlelő- és jelzőrendszer tagjainak, a gyermekekkel hivatásszerűen foglalkozó szakembereknek nyújtanak segítséget, támogatást abban, hogy képesek legyenek feltárni a gyermekeket veszélyeztető tényezőket, az egyéneket, családokat érintő krízishelyzeteket.

**Jelzések száma (KSH adattábla), és szöveges értékelése, előző évre összehasonlítóan:**

**Zalaszentgróti járás** területéről érkező jelzések 2018. évben

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | orvos | védőnő | óvoda | iskola | rendőrség | pártfogó felügyelő | polgári | önkormányzat | gyámhivatal | központ | áldozatsegítő | összesen |
| Zalaszentgrót | - | 4 | - | 5 | 2 |  | 4 |  |  | 3 |  | **18** |
| Türje | 3 | 3 |  | 10 | 1 | 3 |  | 2 |  | 1 |  | **23** |
| Pakod | 1 | 1 | - | 3 | 1 | - | 1 | - | - | 1 |  | **8** |
| Zalavég | - | - | - | 2 | 1 | - | 2 | - | - | - |  | **5** |
| Kehidakustány | - | - | - | 2 | - | - | - | - | - | - |  | **2** |
| Sümegcsehi | - | 1 | - | - | 2 | - | - | - | - | 1 |  | **4** |
| Mihályfa | - | - | - | - | - | - | - | 1 | - | - |  | **1** |
| Szalapa | - | 1 | - | 1 | - | - | - | 1 | - | - |  | **3** |
| Zalabér | - | 1 | - | 10 | - | - | 1 | 1 | - | - |  | **13** |
| Kisgörbő |  |  |  | 3 |  |  |  |  |  |  |  | **3** |
| Döbröce |  |  |  | 1 |  |  |  |  |  |  |  | **1** |
| Tekenye |  |  |  |  |  |  |  |  | 1 |  |  | **1** |
| Nagygörbő |  |  |  |  |  |  |  | 1 |  |  |  | **1** |
| Zalaszentlászló | - | - | - | - | 1 | - | 1 | 1 | - | - |  | **3** |
| Óhid |  |  |  | 1 |  |  |  |  |  |  |  | **1** |
| Batyk |  | 1 |  | 3 | 1 |  |  | 1 |  | 1 | **2** | **9** |
| **összesen** | **4** | **12** | **-** | **42** | **9** | **3** | **9** | **8** | **1** | **7** | **2** | **96** |

A jelzések száma gyakorlatilag nem változott a 2017-es évhez képest (98 db), ugyanez mondható el a jelzést tevő jelzőrendszeri tagok aktivitásáról. Érdekesség viszont, hogy a járás 20 településéből *16 település* vonatkozásában küldtek jelzést, az előző évi 9 településsel szemben.

A jelzések 79 %-a kiskorúakat érinti, hasonlóan az elmúlt évihez, melyek továbbra is iskoláktól, védőnőktől érkeztek. Felnőtt korúakat érintően jelzést önkormányzatok, illetve magánszemélyek tettek. Ezek leggyakrabban idős egyedülálló, illetve valamilyen életviteli problémával küzdő személyekről szólnak. Egy esetben jeleztek kihűlés veszélyt.

A jelzőrendszeri tagjaink közül – új elemként érdemes megemlíteni - a pártfogó felügyelőktől, önkormányzatoktól, kórházi szociális munkástól, valamint áldozatsegítő szervezettől kapott jelzéseket. Érdekesség, hogy az óvodáktól nem érkezett jelzés.

**Keszthelyi járás** területéről érkező jelzések 2018. évben:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | orvos | védőnő | óvoda | iskola | rendőrség | pártfogó felügyelő | polgári | önkormányzat | gyámhivatal | központ | összesen |
| Zalacsány | - | - | - | 6 | - | - | - | 1 | 1 | 1 | **9** |
| Felsőpáhok | - | - | - | 3 | 1 | 1 | - | - | - | 1 | **6** |
| Nemesbük | - | - | - | 1 | - | - | - | 1 | 1 | - | **3** |
| Zalaköveskút | - | - | - | - | - | - | - | - | - | 1 | **1** |
| Ligetfalva | - | - | - | - | - | - | - | - | - | - | **-** |
| **összesen** | **-** | **-** | **-** | **10** | **1** | **1** | **-** | **2** | **2** | **3** | **19** |

A jelzések száma 42%-kal emelkedett az előző évihez képest. Csökkent az óvodai és védőnői jelzések száma, az iskoláké nem változott. Rendőrségtől, illetve pártfogó felügyelőtől is kaptunk jelzést, mely az előző évben nem volt jellemző. A helyi önkormányzatok, a gyámhivatal, a család- és gyermekjóléti központ is élt jelzéssel.

A jelzések zöme általában kiskorúakról, nevelési-, oktatási intézményekből érkeztek. Elsősorban igazolatlan mulasztások, beilleszkedési zavarok, deviáns viselkedés szerepeltek a jelzésekben. Egy rendőrségi jelzés érkezett, melynek oka a gyermek internetes közösségi oldalon való fenyegetése volt osztálytársa felé. Itt a szülő iskolaváltással akarta megoldani a problémát. Felnőtt korúakat érintően jelzést önkormányzatok, illetve a pártfogó felügyelő tett. Ezek leggyakrabban idős, egyedülálló, illetve valamilyen életviteli problémával küzdő személyekről szóltak, melyet a helyi önkormányzatokkal karöltve próbált orvosolni a Zalaszentgróti Család- és Gyermekjóléti Szolgálat.

A Zalaszentgróti Család- és Gyermekjóléti Szolgálat felvilágosító munkájának köszönhetően 2018-ban jelentősen csökkent a *csoportos garázdaságról szóló* jelzések száma, melyek kizárólag fiatalokat érintettek. Csak az év végén kaptak 2 jelzést ezen problémáról. Családsegítőik a családokban végeztek felvilágosító tevékenységet, jelzőrendszeri tagjaik az éves tanácskozáson elhangzottak, valamint a szakmaközi megbeszéléséken a Szolgálattól kapott információk alapján végeztek felvilágosító tevékenységet elsősorban az iskolákban.

Szintén az év végén kapott jelzést a Szolgálat arról, hogy a székhelytelepülés helyi általános iskolájában füves cigarettát találtak. Ez a probléma futótűzként terjedt a városban, példátlan összefogást eredményezett a különböző szervezetek között. Mindenki fontosnak tartotta, hogy már csírájában legyen elfojtva ez a fajta szabálysértés, valamint, hogy nagyobb hangsúlyt kell fektetni az ez irányú prevenciós tevékenységre. A Zalai Hazatérők Egyesületével, a helyi önkormányzattal, szülőkkel és rendőrséggel karöltve szakmaközi megbeszélés keretében állították össze, hogy prevenció keretében ki és mit vállal el feladatként gyermekeik védelmében.

Törvényi kötelezettségüknek eleget téve a Szolgálat munkatársai **heti jelentést készítenek** a járási központok felé a beérkezett jelzésekről, valamint az azokra tett intézkedéseikről.

Az észlelő- és jelzőrendszer hatékony működtetése érdekében a Szolgálat a 15/1998. (IV. 30.) NM. rendelet értelmében **szakmaközi megbeszéléseket szervezett**.Ennek a munkának egyik nagy reprezentatív eseménye az **éves szakmai tanácskozás,** melyet két helyszínen tartottak a két járás vonatkozásában Zalaszentgróton, illetve Zalacsányban.

1. ***Család- és Gyermekjóléti Központ***

**A** **Család és Gyermekjóléti Központ biztosításának módja,**

**működésének tapasztalatai**

A **Család- és Gyermekjóléti Központ** olyan, a járásszékhely településen működő gyermekjóléti szolgálat, amely az **általános szolgáltatási feladatain** túl a gyermek családban nevelkedésének elősegítése, a gyermek veszélyeztetettségének megelőzése érdekében egyéni és csoportos **speciális szolgáltatásokat, programokat** nyújt, valamint a gyermekvédelmi gondoskodás keretébe tartozó **hatósági intézkedésekhez kapcsolódó tevékenységet** lát el és **szakmai támogatást** nyújt az ellátási területen működő gyermekjóléti szolgálatok számára.

**Család- és Gyermekjóléti** **Központ** az alapító okiratban rögzített szolgáltatások nyújtása útján a gyermekek ellátását, gondozását, testi, szellemi, lelki fejlődését a szülők, gondozók intenzív támogatásának biztosításával nyújtja **a szociális munka eszköztárának alkalmazásával** a gyermekek törvényben foglalt jogainak érvényesítéséhez, a szülői kötelességek teljesítéséhez, a gyermekek veszélyeztetettségének megelőzéséhez és megszüntetéséhez. (Alapító okirat száma: 1-2/2018.)

**A biztosított szolgáltatások formái, köre**

* általános gyermekjóléti szolgáltatások,
* a családsegítés keretében végzett tevékenységek,
* szervezési, szolgáltatási, gondozási feladatok,
* speciális gyermekjóléti szolgáltatások,
* hatósági tevékenységet előkészítő feladatok,
* szakmai támogatást nyújtó feladatok,
* szociális diagnózis készítése,
* óvodai- iskolai szociális segítő tevékenység.

A központ szakmai egysége a két éve bekövetkezett strukturális változások alapján látja el a feladatait. Így a gyermekvédelmi gondoskodás körébe tartozó hatósági intézkedéssel érintett családok/gyermekek eseteivel foglalkozik, továbbá a kötelezően ellátandó speciális szolgáltatásokat biztosítja. A védelembe vett gyermekek és családjuk gondozása, valamint a családjából kiemelt gyermekek családjában törtnő visszakerülésének segítése az esetmenedzserek részéről tervezett, komplex tevékenységként valósul meg. Tehát a gyermek(ek) veszélyeztetettségének megszüntetése érdekében az esetmenedzserek különböző szolgáltatásokhoz, ellátásokhoz delegálják a családokat. A védelembe vételi javaslatban, illetőleg az ehhez kapcsolódó egyéni gondozási nevelési tervben – probléma függvényében – amennyiben szükséges, pszichológushoz, nevelési tanácsadóba (Keszthely),gyermekpszichiátriára (Zalaegerszeg), pszichiátriai (Zalaegerszeg) és mentálhigiénés gondozóba, jogászhoz, családterápiára és átmeneti gondozást biztosító intézménybe delegálják a klienseket.

A gondozási folyamat során a segítő folyamatba bevont szakemberek elsősorban a Család- és Gyermekjóléti Központ szolgáltatásaihoz köthetők. Azaz a problémamegoldást a családterapeutáik, a pszichológusuk, a jogászuk, az óvodai-iskolai szociális munkásaik segítik. Természetesen nem csak intézményen belül veszik igénybe szakemberek segítségét, amennyiben szükséges, más intézmények szolgáltatásaihoz delegálják az érintett családokat, gyermekeket. A hatósági intézkedéssel érintett segítő munka során jó munkakapcsolat alakult ki a helyi, a keszthelyi gyámhivatalokkal, továbbá a pártfogó felügyelővel, gyermekjogi képviselővel is.

Összességében elmondható, hogy a bevont szakemberekkel (pl. gyermekvédelmi gyám, gyermekotthoni nevelő, pedagógus, védőnő, rendőrség stb.) eredményesen tudtak az esetmenedzserek együttműködni. Az esetmenedzser felkérésre javaslatot készít a gyermek megelőző pártfogásának mellőzésére, elrendelésére, fenntartására, megszüntetésére. A bűnismétlés megelőzése, és ezen keresztül a további bűnelkövetés megelőzése érdekében együttműködik a pártfogó felügyelői szolgálattal és a megelőző pártfogó felügyelővel.

**Speciális gyermekjóléti szolgáltatásaik** a kapcsolattartási ügyeletet, a gyermekvédelmi jelzőrendszeri készenléti szolgálat (készenléti telefon), utcai szociális munka, az óvodai-iskolai szociális segítő tevékenység. További elérhető szolgáltatásaik a pszichológiai tanácsadás, a jogi tanácsadás és a családkonzultáció/családterápia. Szakembereik a családi konfliktusok megoldásának elősegítése, különösen a válás, gyermekelhelyezés, kapcsolattartási problémák esetében, illetve egyéb életvezetési, szociális nehézségek kezelése érdekében nyújtják szolgáltatásaikat, azaz a pszichológusi tanácsadást, a családterápia/családi konzultációt biztosítjuk az igénybe vevők részére.

Az esetmenedzselés során felmerülő **hiányzó ellátás/szolgáltatás** továbbra is elsősorban a **felnőtt és gyermek pszichiátriai ellátás, a fogyatékos**, illetve a **pszichés problémákkal** küzdő gyermekek számára **megfelelő oktatási-nevelési intézmények** és ehhez kapcsolódóan a bentlakást biztosító intézmény lehetősége.

**A Család és Gyermekjóléti Központ személyi és tárgyi feltételeinek biztosítása**

**a 2018. évben**

A 2018-as évben a Zalaszentgróti járás 20 településén a Család és Gyermekjóléti Központ **4 főállású munkatársa** végzi - a speciális szolgáltatásokat megbízási jogviszonyban nyújtó szolgáltatók segítségével - a gyermekvédelmi tevékenységeket. A Család és Gyermekjóléti Központban végzett gyermekvédelmi, szociális segítő munka komplex szakmai ismereteket igénylő feladat. Az itt dolgozók a gyermekek sorsát befolyásoló, azt meghatározó tevékenységeket végeznek, döntéseket készítenek elő magas szakmai színvonalon és felelősségteljesen. Javaslataikat, környezettanulmányaikat elsősorban a hatósági intézkedéseket hozó, döntéshelyzetben lévő járási hivatalok munkatársai részére, valamint anyagaikat a bíróságokhoz, a kormányhivatalok, a Szociális és Gyermekvédelmi Főigazgatóság meghatározott szakmai egységeihez, valamint Területi Gyermekvédelmi Szakszolgálatokhoz juttatják el.

|  |  |  |  |
| --- | --- | --- | --- |
| ***Munkakör*** | ***Alkalmazás módja*** | ***Végzettség*** | ***Ellátási területe*** |
| **Család és Gyermekjóléti Központ szakmai irányítója, járási jelzőrendszeri tanácsadó** | 8 óra közalkalmazott | **szociális munkás** | A járás területe |
| **esetmenedzser** | 8 óra közalkalmazott | **szakvizsgázott szociális munkás** | A járás területe |
| **esetmenedzser** | 8 óra  közalkalmazott | **szociálpedagógus** | A járás területe |
| **óvodai- iskolai**  **szociális segítő** | 8 óra  közalkalmazott | **gyógypedagógiai asszisztens,**  gyermekfelügyelő,  kisgyermekgondozó,  **pedagógus szak** | A járás területén működő óvodák, iskolák |
| **tanácsadó**  **megbízási szerződés** | GYK/120-1/2018.  GYK/231-1/2017.  GYK/153-3/2016. | **pszichológus,**  **jogász,**  **család- és pár terapeuta** | A járás területe |

A hatósági intézkedésekkel érintett ügyekkel **két esetmenedzser** foglalkozott a tavalyi évben, akik az intézményi munkamegosztás szerint, a védelembe, nevelésbe vett gyermekek esetében a szociális segítő munkát is végeznek, szerveznek és koordinálnak. A hatósági intézkedésekre, ill. a hatósági eljárások megindítására vonatkozó javaslatot – kivételt képezhet az, amikor a szolgálat súlyos veszélyeztetettséget észlelve közvetlenül tesz javaslatot hatósági intézkedésre a gyámhivatal felé – az esetmenedzser teszi meg.

Az esetmenedzserek leterheltsége a tavalyi évben is elég nagy volt, a jogszabályban előírt 50 gyermeket elérte, vagy maghaladta az a létszám, mellyel az esetmenedzsereknek dolgoznia kellett. Azonban a leterheltség nemcsak a magas esetszámban bontakozott ki, hanem az esetek súlyossága is megkívánta a szakemberek magas fokú odafigyelését. A Család és Gyermekjóléti Központ munkatársai 2018-ban főleg a második félévben 83-85 fő ellátott gyermeknek, szüleinek nyújtottak segítséget, hatósági ügyekben jártak el. Ehhez a számhoz még hozzáadódott a családba fogadottak száma, akiknél gondozási terv alapján segítő, koordináló tevékenységet végeztek az esetmenedzserek.

**Óvodai-iskolai szociális segítő tevékenység** bevezetése 2018. szeptember elsejétől kötelező feladat a Család és Gyermekjóléti Központ számára. A felmerülő szakember hiány miatt belső átszervezéssel 2018. októberétől indították el az új szakmai feladatot, melyet egy kolleganő végezte az év során. A szolgáltatás beindítását gondos előkészítő munka előzte meg, melynek kapcsán több esetben történt konzultáció az óvodák és iskolák vezetőivel, az iskolákat fenntartó Tankerület vezetőjével. Az új szolgáltatást 17 intézményben látják el a járás területén.

**Szociális asszisztensi** munkakör betöltésére évek óta nem nyílik lehetőség, ami fokozott adminisztrációs terhet jelent a szakmai vezető és az esetmenedzserek részére. Erre a feladatkörre státusz kialakítása a napi jelentési kötelezettség – KENYSZI nyilvántartási rendszer, a napi jelentések bonyolítása, az iktatás naprakész vezetése, a levelezés és egyéb okiratkezelés miatt – változatlanul indokolt, fontos és szükséges lenne.

***Az Intézmény tárgyi feltételeinek alakulása a 2018. évben***

A **Család és Gyermekjóléti Központ**, valaminta **Család és Gyermekjóléti Szolgálat** változatlanul a volt gimnázium épületében, a Batthyány u. 15. szám alatt, az intézmény telephelyén található meg a Zalaszentgróti GESZ munkatársaival együtt 2014. májusa óta.

Az akadálymentesített épületben a két szolgáltatás számára rendelkezésre álló helyiségek: 2 irodahelyiség – dolgozói szoba, 1 szakmai vezetői szoba, 1 fogadószoba, 1 csoportszoba, váróhelyiség a folyosón, valamint a Gesz munkatársaival közös használatban konyha, 3 mosdó (1-1 férfi/női, valamint 1 akadálymentesített).

**A telephely** irodahelységeit a Zalaszentgrót Város Önkormányzatával kötött bérleti szerződés alapján használja a két szakmai egység, a társulást alkotó önkormányzatok fogadóórák megtartására ingyen biztosítanak helyet a családsegítők és az esetmenedzserek számára.

**A szolgálati autó** maximális kihasználtsággal működött 2018-ban is. Indokolt esetben előzetes engedély alapján a saját gépkocsi használata is szükségessé vált főként az óvodai- iskolai szociális segítő számára a kis települések közti közlekedés miatt. A gépkocsihasználat mellett jellemző a távolsági autóbusz használata is.

Az intézmény 1 fő részére biztosította a munkahelyre történő bejáráshoz a bérletet, 2 fő számára pedig munkába járáshoz térít üzemanyag költséget.

**A Család- és Gyermekjóléti** **Központ szolgáltatásait igénybe vevő személyek száma**

**Zalaszentgrót város közigazgatási területén**

A tavalyi év során is voltak, akik a központot személyesen keresték fel és kértek ügyintézésben segítséget, tanácsot, információt és voltak, akiket az esetmenedzser keresett fel otthonában pl. környezettanulmány elkészítésének céljából. **Egyszeri alkalommal** 13 fő esetében került sor segítségnyújtásra.

**Rendszeresen** 61 fő vette igénybe rendszeresen a 2018. év folyamán a központ szolgáltatásait, mely esetekben jogerős hatósági intézkedésben érintett, esetmenedzseri tevékenység történt.

A 2017-es évhez képest a nyilvántartásunkban lévő személyek száma 9 fővel csökkent.

**A Család- és Gyermekjóléti** **Központ szolgáltatásait igénybe vevő személyek száma**

**Zalaszentgrót járás közigazgatási területén**

**Egyszeri alkalommal** a tavalyi év során is voltak, akik a központot személyesen keresték fel és kértek ügyintézésben segítséget, tanácsot, információt és voltak, akiket az esetmenedzser keresett fel otthonában pl. környezettanulmány elkészítésének céljából. Egyszeri alkalommal 42 fő esetében került sor segítségnyújtásra.

**Rendszeresen** 254 fő vette igénybe rendszeresen a 2018. év folyamán a központ szolgáltatásait, mely esetekben jogerős hatósági intézkedésben érintett, esetmenedzseri tevékenység történt.

A 2017-es évhez képest a nyilvántartásunkban lévő személyek száma 17 fővel csökkent.

**Esetmenedzseri munka bemutatása**

**a hatósági intézkedésre tett javaslatok tükrében**

**Zalaszentgrót város közigazgatási területén**

|  |  |  |  |
| --- | --- | --- | --- |
| **Sor-szám** | **Hatósági intézkedés** | **Hatósági intézkedésekre tett javaslatok száma (db)** | |
| **összes javaslat száma** | ebből előző évről áthúzódó esetek száma |
| 1. | Védelembe vétel | 4 | - |
| 2. | Megelőző pártfogás | - | - |
| 3. | Ideiglenes hatályú elhelyezés | - | - |
| 4. | Nevelésbe vétel | - | - |
| 5. | Családba fogadás | 4 | - |
| 6. | A gyermek gondozási helyének megváltoztatása | - | - |
| 7. | A gyermek után járó családi pótlék természetbeni formában történő nyújtása | 1 | - |
|  | **Összesen** | **9** | **-** |

**Védelembe vétel:** a 2018. évben első hatósági intézkedésre védelembe vételre 4 gyermek ügyében tettünk javaslatot. Ez lényeges csökkenést mutatott: a 2017. évhez képest 14 fővel kevesebb!

**Megelőző pártfogásra/ideiglenes hatályú elhelyezésre/nevelésbe vételre** az év során Zalaszentgrót városában nem került sor.

A tavalyi évhez képest is csökkent a hatósági intézkedésekre tett javaslatok száma, jelzés nem érkezett a városban lakó gyermekek veszélyeztetettségét illetően.

**Esetmenedzseri munka bemutatása**

**a hatósági intézkedésre tett javaslatok tükrében**

**a Zalaszentgróti járás közigazgatási területén**

|  |  |  |  |
| --- | --- | --- | --- |
| **Sor-szám** | **Hatósági intézkedés** | **Hatósági intézkedésekre tett javaslatok száma (db)** | |
| **összes javaslat száma** | ebből előző évről áthúzódó esetek száma |
| 1. | Védelembe vétel | 29 | - |
| 2. | Megelőző pártfogás | - | - |
| 3. | Ideiglenes hatályú elhelyezés | 3 | - |
| 4. | Nevelésbe vétel | 10 | 4 |
| 5. | Családba fogadás | 13 | - |
| 6. | A gyermek gondozási helyének megváltoztatása | - | - |
| 7. | A gyermek után járó családi pótlék természetbeni formában történő nyújtása | 5 | - |
|  | **Összesen** | **60** | **4** |

**Védelembe vétel:**

Első védelembe vételi javaslatra 18 esetben, **29 gyermeket** érintően került sor az év során. A javaslatok közül nem volt olyan, mely elutasításra került volna a gyámhivatal részéről. A javaslatokat az alábbi okok tették indokolttá: gyermeknevelési nehézségek, életviteli problémák, lakhatási bizonytalanság, párkapcsolati bizonytalanságok, mentális problémákkal küzdő szülők/gyermekek, párkapcsolati bizonytalanságok, korai gyermekvállalás, magatartásproblémás gyermek, bűnelkövetéssel való gyanúsítás, deviáns magatartás, tankötelezettség nem teljesítése, óvodai mulasztás, korai gyermekvállalás. A védelembe vétel elrendelését követően az esetmenedzserek elkészítették a családi/egyéni gondozási-nevelési terveket, amelybe a szolgálat területileg illetékes családsegítőjét is bevonták, akivel az év során rendszeresen konzultáltak és közös családlátogatást tettek számos alkalommal. A 2017. évben a hatósági intézkedésre tett javaslatok alapján a felére csökkent.

**Megelőző pártfogás:**

Az elmúlt év során megelőző pártfogásra javaslattétel nem érkezett. A Zalaszentgróti járás területén megelőző pártfogásra nem került sor.

**Ideiglenes hatályú elhelyezés:**

A 2018. évben ideiglenes hatályú elhelyezésre 3 gyermek esetében tettek javaslatot a Központ esetmenedzserei annak érdekében, hogy a veszélyben lévő gyermekek egészséges fejlődése, gondozása biztosított legyen. Mindhárom gyermek esetében a gyámhivatal elrendelte az ideiglenes hatályú elhelyezést. 1 gyermeket érintően történt ideiglenes hatályú elhelyezés a járás területén a szülők nem megfelelő életvitele, gyermekneveléshez való hozzáállása és a nem megfelelő körülmények miatt került be a Befogadó Otthonba. 1 gyermek esetében a felülvizsgálat során nevelésbe vételre került sor. 2 gyermek esetében az édesapa kérésére indult eljárás, mely esetben a gyermekek ideiglenes hatályú elhelyezés felülvizsgálatát követően hazaadhatóvá váltak. A tavalyi évhez képest az ideiglenes hatályú elhelyezésre tett javaslatok száma a felére csökkent.

**Nevelésbe vétel/fenntartás:**

**12 gyermeket** érintően tettek javaslatot az esetmenedzserek nevelésbe vételre, melyet 1 esetben utasított el a gyámhivatal. A nevelésbe vételi javaslatra a szülők nem megfelelő életvitele, családi konfliktusok miatt került sor, valamint a szülő lemondott gyermeke neveléséről. Az esetmenedzserek a gyermekek családból való kikerülését követően is rendszeresen tartottak kapcsolatot a szülőkkel, falugondnokkal, valamint a gyermekvédelmi gyámjával. A szülők nagyrészt élnek kapcsolattartási jogukkal. Előfordult, hogy az ünnepek közeledtével lehetőségük volt 1-2 napra hazahozni is a gyermeket.

**Családba fogadás:**

**13 főt** érintően készítettek családba fogadás ügyében környezettanulmányt az esetmenedzserek a Gyámhatóság felé. Az esetek többségében a nagyszülő vagy más családtag látta el a gyámi feladatokat. A családba fogadások számában azonban nagymértékű változás tapasztalható, a 2017. évhez képest másfélszeresére nőtt a központ által készített környezettanulmányok száma családba fogadás esetében.

**Gyermek után járó családi pótlék természetbeni formában történő nyújtása:**

**5 esetben** tettünk javaslatot a családi pótlék természetbeni formában történő nyújtására a tavalyi évben. Ennek időtartama 6 hónap, melyet a gyámhatóság elfogadott és alkalmazott. Az eseti gondnok tevékenységet a szolgálat családsegítő munkatársai látták el.

**Esetmenedzseri munka bemutatása**

**a hatósági intézkedéshez kapcsolódó tevékenységek tükrében**

**a Zalaszentgrót város közigazgatási területén**

|  |  |  |
| --- | --- | --- |
| **Tevékenység** | **Hatósági intézkedésekhez kapcsolódó tevékenységek száma**  **(esetszám)** | **Hatósági intézkedésekhez kapcsolódó tevékenység keretein belül ellátott kiskorúak száma (fő)** |
| Szociális segítő tevékenység | 91 | 28 |
| Esetkonferencián részvétel | 13 | 14 |
| Első védelembe vételi tárgyaláson részvétel | 2 | 2 |
| Felülvizsgálati tárgyaláson való részvétel – nevelésbe vétel | 5 | 12 |
| Felülvizsgálati tárgyaláson való részvétel – védelembe vétel | 8 | 7 |
| Családlátogatás | 167 | 29 |
| Környezettanulmány készítése önállóan | 7 | 8 |
| **Összesen** | **293** | **100** |

**Esetkonferencián részvétel:**

A járási jelzőrendszeri tanácsadó/szakmai vezető és az esetmenedzserek mind a központ által, mind a szolgálat által szervezett esetkonferenciákon részt vettek. Zalaszentgróton **13 alkalommal** került sor esetkonferenciára a Család- és Gyermekjóléti Központ szervezésében, amely **14 kiskorút érintett**. Zalaszentgróton az észlelő- és jelzőrendszer tagjaival – az oktatási intézmények pedagógusaival (iskola, óvoda), a védőnőkkel, a gyermekorvosokkal, a rendőrséggel – rendszeresen/aktuálisan megtörténik az információ/tapasztalatcsere, az esetkonferenciákon való részvételt ők is fontosnak ítélték és igyekeztek az azon való megjelenésnek eleget tenni. Egyéb elfoglaltság esetén írásban tájékoztatták intézményünket a gyermek/ek helyzetéről, véleményükről.

**Családlátogatás:**

Az esetmenedzserek **167 alkalommal 29 kiskorút érintően** tettek családlátogatást a településen az év során a kliensek lakóhelyén. A Zalaszentgróton tett családlátogatások zömére egyedül mentek a munkatársak, a városrészben pedig általában a szolgálat családsegítőjével közös családlátogatásra került sor nagyobb számban.

**Környezettanulmány készítése:**

Az év során **7 db** környezettanulmányt **készített** az esetmenedzser **8 kiskorút érintően**. Környezettanulmány készítésére a Gyámhatóság kérte fel a központot, például családba fogadási ügyek felülvizsgálatának kapcsán, illetve lakhatást, lakókörnyezetet, egyéb személyek nevelési alkalmasságát érintő kérdések kapcsán.

**Esetmenedzseri munka bemutatása**

**a hatósági intézkedéshez kapcsolódó tevékenységek tükrében**

**a Zalaszentgróti járás közigazgatási területén**

|  |  |  |
| --- | --- | --- |
| **Tevékenység** | **Hatósági intézkedésekhez kapcsolódó tevékenységek száma**  **(esetszám)** | **Hatósági intézkedésekhez kapcsolódó tevékenység keretein belül ellátott kiskorúak száma (fő)** |
| Szociális segítő tevékenység | **493** | **126** |
| Esetkonferencián részvétel | **47** | **63** |
| Első védelembe vételi tárgyaláson részvétel | **21** | **33** |
| Felülvizsgálati tárgyaláson való részvétel – nevelésbe vétel | **19** | **36** |
| Felülvizsgálati tárgyaláson való részvétel – védelembe vétel | **29** | **31** |
| Családlátogatás | **757** | **129** |
| Környezettanulmány készítése önállóan | **23** | **32** |
| **Összesen** | **1389** | **450** |

**Esetkonferencián részvétel:**

A járási jelzőrendszeri tanácsadó/szakmai vezető és az esetmenedzserek mind a központ által, mind a szolgálat által szervezett esetkonferenciákon részt vettek. A járás területén **47 alkalommal** került sor esetkonferenciára, amely **63 kiskorút érintett**. Az esetkonferenciákon a családon kívül, a gyermekeket körülvevő szakemberek, az oktatási intézmények pedagógusaival (iskola, óvoda), a védőnőkkel, a gyermekorvosokkal, a rendőrséggel rendszeresen/aktuálisan megtörténik az információ/tapasztalatcsere, az esetkonferenciákon való részvételt ők is fontosnak ítélték és igyekeztek az azon való megjelenésnek eleget tenni. Azon esetben, ahol valamilyen hivatalos elfoglaltság miatt nem tudtak eleget tenni a szakemberek a megjelenésnek, ott megtörténtek a telefonos információcserék, illetve írásos tájékoztatás megküldése is megtörtént a távolmaradók részéről.

**Családlátogatás:**

Az esetmenedzserek **757 alkalommal, 129 kiskorút érintően** tettek családlátogatást a településeken az év során. A családlátogatások alkalmával egyedül vagy a szolgálat családsegítőjével közös családlátogatásra került sor. A tavalyi évhez képest magasabb számban történt személyes megkeresés a kliensek lakóhelyén annak érdekében, hogy a családban felmerülő problémákat helyben, saját lakóhelyükön tudjuk felmérni, melyre a megfelelő megoldások kidolgozásában, azok megoldásában tudjunk segítséget nyújtani a családok számára. A 2017. évben 513 alkalommal keresték fel a családokat az esetmenedzserek, melyhez képest félszeresével nőtt a tavalyi évben a személyes megkeresések száma.

**Környezettanulmány készítése:**

Az év során **23 db környezettanulmányt** készítettek a központ esetmenedzserei, ami 32 kiskorút érintett. Ez másfélszer több, mint a 2017. évben. Ehhez viszont nagymértékben hozzájárult, hogy egyre több a családba fogadás kapcsán a környezettanulmányra a felkérés a gyámhivatal részéről.

**Esetmenedzseri munka bemutatása,**

**a hatósági intézkedés nyomán gondozott kiskorúak tükrében**

**Zalaszentgrót város közigazgatási területén**

|  |  |  |  |  |  |  |
| --- | --- | --- | --- | --- | --- | --- |
|  | **Védelembe vett** | **Ideiglenes hatállyal elhelyezett** | **Nevelésbe vett** | **Utógondozás, szakellátásból kikerült** | **Összesen** | **Ebből lány** |
| Összes érintett száma (fő) | 10 | 0 | 12 | 0 | 22 | 8 |
| Ebből: 0-2 év | 2 | 0 | 0 | 0 | 2 | 0 |
| 3-5 év | 1 | 0 | 1 | 0 | 2 | 0 |
| 6-13 év | 1 | 0 | 5 | 0 | 6 | 3 |
| 14-18 év | 6 | 0 | 6 | 0 | 12 | 1 |
| Összes érintettből lány | 4 | 0 | 4 | 0 | 8 |  |

**Védelembe vétel:**

A 2018. év során 10 esetben került sor védelembe vételi javaslat/védelembe vétel fenntartására irányuló javaslat megételére, amely után minden esetben a gyámhatóság által új határozattal érintettek lettek a gyermekek. A tavalyi évhez képest ez magas számú csökkenést mutat a településen. A javaslatokat az alábbi okok tették indokolttá: iskolai és óvodai mulasztás, beilleszkedési nehézség, gyermeknevelési nehézség, életiviteli problémák, párkapcsolati bizonytalanságok, szülő-gyermek közti konfliktusok. Zalaszentgróton az oktatási intézmények pedagógusaival (iskola, óvoda), a védőnőkkel, a gyermekorvosokkal, a rendőrséggel rendszeresen / aktuálisan megtörténtek az információ/ tapasztalatcserék. Az esetkonferenciákon való részvételt a jelzőrendszer tagjai is fontosnak ítélték és igyekeztek az azon való megjelenésüknek eleget tenni.

**Megelőző pártfogás:**

Az elmúlt év során megelőző pártfogásra javaslattétel nem érkezett. Zalaszentgrót városában megelőző pártfogásra nem került sor.

**Ideiglenes hatályú elhelyezés /Nevelésbe vétel:**

A 2018. év során nem volt szükség ideiglenes hatályú elhelyezési javaslat /nevelésbe vételi javaslat megtételére Zalaszentgrót városában.

**Családba fogadás:**

**Összesen 4 esetben 4 főt érintően** történt.4 esetben 4 főt érintően készített családba fogadás felülvizsgálata ügyében környezettanulmányt az esetmenedzser a Gyámhatóság felé, ahol mind a négy esetben a családba fogadás fenntartására tettek javaslatot az esetmenedzserek.

**Gyermek után járó családi pótlék természetbeni formában történő nyújtása**: 1 kiskorút érintően készült javaslat.

**Esetmenedzseri munka bemutatása,**

**a hatósági intézkedés nyomán gondozott kiskorúak tükrében**

**a Zalaszentgróti járás közigazgatási területén**

**Hatósági intézkedés nyomán gondozott kiskorúak száma korcsoportok szerint**

|  |  |  |  |  |  |  |
| --- | --- | --- | --- | --- | --- | --- |
|  | **Védelembe vett** | **Ideiglenes hatállyal elhelyezett** | **Nevelésbe vett** | **Utógondozás, szakellátásból kikerült** | **Összesen** | **Ebből lány** |
| Összes érintett száma (fő) | 58 | 4 | 41 | 2 | 105 | 52 |
| Ebből: 0-2 év | 8 | 2 | 1 | 2 | 13 | 3 |
| 3-5 év | 9 | 2 | 5 | 0 | 16 | 6 |
| 6-13 év | 16 | 0 | 18 | 0 | 34 | 17 |
| 14-17 év | 25 | 0 | 17 | 0 | 39 | 24 |
| Összes érintettből lány | 27 | 1 | 23 | 1 | 52 |  |

**Védelembe vétel:**

A hatósági intézkedésekre tett javaslatok száma védelembe vétel esetében **58 fő** gyermeket érintően éltek védelembe vételi/fenntartó javaslattal. A gyámhivatal a gyermekek veszélyeztetettségének megszűntetése érdekében a gyermekek védelembe vételéről határozott. Előfordult olyan, hogy egy gyermeket érintően két alkalommal is meg kellett jelennie az esetmenedzsereknek a gyámhatóság előtt, mivel a család az első idézésen nem teljes létszámban jelent meg, vagy meg sem jelent. A 2018. év során a védelembe vett kisebb gyermekeknél elsősorban a szülők mulasztásai (óvodai kötelezettség nem megfelelő módon való teljesítése, higiéniás körülmények és a személyi higiéniában mutatkozó problémák, életviteli problémák) domináltak, míg a kamasz gyermekek esetében a kötődések hiánya, a beilleszkedés nehézsége, deviáns magatartás. A serdülőkorú fiatalok esetében a kötődések hiánya, a beilleszkedés nehézsége, motiválatlanság, a tanulás értékének elvesztése, valamint a korai gyermekvállalás játszott nagy szerepet a védelembe vétel elrendelésében. A probléma nemcsak az igazolatlan iskolai mulasztásokban mutatkozott meg, hanem *az igazolt magas órák számában* is.

**Megelőző pártfogás:**

Az elmúlt év során megelőző pártfogásra javaslattétel nem érkezett. A Zalaszentgróti járás területén megelőző pártfogásra nem került sor a tavalyi évben. Az esetmenedzserek egyik esetben sem javasolták a megelőző pártfogás elrendelését.

**Ideiglenes hatályú elhelyezés:**

A 2018. évben ideiglenes hatályú elhelyezésre 3 gyermek esetében került sor. 1 gyermeket érintően történt ideiglenes hatályú elhelyezés a járás területén a szülők nem megfelelő életvitele, gyermekneveléshez való hozzáállása és a nem megfelelő körülmények miatt került be a Befogadó Otthonba. 2 gyermek esetében az édesapa kérésére indult eljárás. Két gyermeknél az apa kérésére született gyámhivatali határozat a gyermekek azonnali elhelyezésére, mivel a szülő nem tudta ellátni gyermekeit, nem tudott gondoskodni róluk megfelelően a családban fellépő élethelyzet miatt. A gyermekek az év végén ismét visszakerülhettek családjukhoz. A tavalyi évhez képest az ideiglenes hatályú elhelyezések száma a felére csökkent.

**Nevelésbe vétel/fenntartás:**

**A 2018. évben 11 gyermeket érintően tettek javaslatot az esetmenedzserek nevelésbe vételre, melyből 1 esetben elutasította a gyámhivatal a javaslatot. A tavalyi évben 41 gyermek szüleinél végeztek az esetmenedzserek szociális munkát a gyermekek esetleges hazakerülése érdekében.** A nevelésbe vételi javaslatra a szülők nem megfelelő életvitele, családi konfliktusok, szülő-gyermek közti nagyfokú konfliktus miatt került sor, valamint arra is volt példa, hogy a szülő lemondott gyermeke neveléséről. Az esetmenedzserek a gyermekek családból való kikerülését követően is rendszeresen tartottak kapcsolatot a szülőkkel, falugondnokkal, valamint a gyermekvédelmi gyámjával. A szülők nagyrészt élnek kapcsolattartási jogukkal. Több gyermek esetében van lehetőség arra, hogy a szülői házhoz a gyermekeket pár napra, egy-egy hétre hazahozhatják a szülők kapcsolattartásra. Ezen alkalmak általában hétvégére vagy ünnepnapra esnek, amikor az esetmenedzser, szakmai vezető, intézményvezető felkereste a családot otthonában. Rendszeres kapcsolattartásra a szülőknek van lehetősége, mellyel több szülő rendszeresen él is. A gyermekek gondozási helyén történnek a találkozások, vagy egy esetben a szülő intézményünknél tart rendszeres kapcsolatot gyermekével.

**Utógondozás, szakellátásból kikerült:**

2 fő gyermek utógondozását rendelte el a gyámhatóság. A gyermekek az ideiglenes hatályú elhelyezést követően kerülhettek haza családjukhoz, majd a család az év során elköltözött ellátási területünkről.

**Családba fogadás:**

**13 főt** érintően készített családba fogadás ügyében környezettanulmányt az esetmenedzser a gyámhatóság felé. Az esetek többségében a nagyszülő vagy más családtag látja el a gyámi feladatokat, így a gyermekek vér szerinti családjukban nevelkedhetnek.

Az esetmenedzser a védelembe vett gyermekek esetében a védelembe vétel elrendelését, illetve a védelembe vétel fenntartásának elrendelését követően „Családi/egyéni, gondozási-nevelési tervet” készített, amelyben rögzítésre kerültek azon feladatok, amelyek végrehajtása a probléma megoldásának szempontjából elengedhetetlenek.

A védelembe vétel felülvizsgálatakor az esetmenedzser „Helyzetértékelést” készített, amelyben a gondozási-nevelési tervben foglaltak meg/nem megvalósulását rögzítette, értékelte tapasztalatait és javaslatot tett a továbbiakban, általa szükségesnek ítélt gondozási formáról.

A nevelésbe vett gyermek felülvizsgálatakor szintén „Helyzetértékelést” készített az esetmenedzser, amelyben a családjából kikerült gyermek hazakerülésének lehetőségeiről, az ellátási területen maradt szülőkkel kapcsolatos tapasztalatairól számolt be.

Ezen kívül az esetmenedzser esetkonferenciákat szervezett (új esetek és felülvizsgálatok alkalmával), valamint részt vett a Család- és Gyermekjóléti Szolgálat által szervezett esetkonferenciákon a járási jelzőrendszeri tanácsadóval közösen.

Az esetmenedzser idézésre megjelent a gyámhatóság által összehívott tárgyalásokon (védelembe vételi, védelembe vétel felülvizsgálati, ideiglenes hatályú elhelyezés felülvizsgálati, nevelésbe vételi, nevelésbe vétel felülvizsgálata).

**A Család- és Gyermekjóléti Központ speciális feladatai**

A Család- és Gyermekjóléti Központ az általános szolgáltatási feladatain túl a Gyvt. 40/A. § (2) bekezdése alapján speciális szolgáltatásokat, programokat nyújt, amelynek keretén belül

* utcai és – ha a helyi viszonyok azt indokolják – lakótelepi szociális munkát,
* kapcsolattartási ügyeletet, ennek keretében közvetítői eljárást biztosít,
* kórházi szociális munkát biztosít – ha a helyi viszonyok azt indokolják –,
* gyermekvédelmi jelzőrendszeri készenléti szolgálatot,
* jogi tájékoztatásnyújtást és pszichológiai tanácsadást,
* családkonzultációt, családterápiát, családi döntéshozó konferenciát biztosít,
* szociálisdiagnózist készít,
* óvodai- iskolai szociális segítő tevékenységet lát el.

**Az adatok a járás területén igénybe vevők számát és az igénybevétel gyakoriságát mutatják.**

|  |  |  |  |  |  |  |  |
| --- | --- | --- | --- | --- | --- | --- | --- |
| **Sor-szám** | **Tevékenység** | **Speciális tevékenységek száma** (db) | | | **Speciális tevékenység keretein belül ellátott**  **személyek száma** (fő) | | |
| **összes** | jogerős hatósági intézkedéssel érintett | központban végzett | **összes** | jogerős hatósági intézkedéssel érintett | központban ellátott |
| 1. | Kapcsolattartási ügyelet | 12 | 12 | 12 | 7 | 7 | 7 |
| 2. | Utcai szociális munka | 3 |  |  | 3 |  |  |
| 3. | Kórházi szociális munka |  |  |  |  |  |  |
| 4. | Óvodai-, iskolai szociális munka | 41 |  |  | 21 |  |  |
| 5. | Készenléti szolgálat | 130 | 97 | 130 | 89 |  |  |
| 6. | Jogi tanácsadás | 10 | 7 | 10 | 7 | 2 | 7 |
| 7. | Pszichológiai tanácsadás | 83 | 35 | 83 | 23 | 11 | 23 |
| 8. | Család- és párterápia | 11 | 9 | 11 | 3 | 2 | 3 |
|  | **Összesen** | **290** | **63** |  | **153** | **22** | **40** |

**A központ által biztosított speciális szolgáltatásokra folyamatosan magas az igény. 2017. évben 282 fő részéről történt igénybevétel, 312 alkalommal, míg a 2018. évben 290 alkalommal 153 fő esetében történt szakemberek általi segítségnyújtás.**

**Kapcsolattartási ügyelet:**

A kapcsolattartási ügyelet a gyermek és a kapcsolattartásra jogosult szülő vagy más kapcsolattartásra jogosult személy számára a találkozásra, együttlétre alkalmas semleges helyszínt biztosítja. A felügyelt kapcsolattartást elrendelő szervvel történt előzetes egyeztetést követően a felügyeletet ellátó szakembereket intézményünk munkatársai végzik.

A kapcsolattartás megvalósulásáról, az ott történtekről, a szülő vagy más kapcsolattartásra jogosult személy és a gyermek kapcsolatának alakulásáról, a felügyelet fenntartásának szükségességéről felkérésre, felülvizsgálatára vonatkozó javaslatáról hivatalból tájékoztatja a gyámhivatalt. A kapcsolattartási ügyeletet az esetek számához, valamint azok súlyosságához igazodva egy, ill. szükség esetén két kolléga koordinálja.

A kapcsolattartási ügyeletet a tavalyi évben csökkent. Egy kehidakustányi család vette igénybe az év első hónapjaiban, majd az édesapa lemondott a gyermekéről, így a kapcsolattartások megszűntek. Sajnos előfordult, hogy a gyermek felkészítés nélkül, durcásan-dacosan érkezett, az ügyeletesek a kapcsolattartás légkörének javítására komoly erőfeszítéseket, különböző kommunikációs technikákat alkalmaztak annak érdekében, hogy a kapcsolattartás idején próbálják a gyermeket és a szülőt egymás felé közelíteni.

Másik esetben a két gyermek esetében történtek a kapcsolattartások, melyhez intézményünk helyszínt biztosított, itt nem felügyelt kapcsolattartás keretében találkozhattak az édesapa és a gyermekek, valamint a féltestvérek. A gyermekek nevelőszülőkhöz kerültek édesanyjuk halálát követően, mivel alkalmas személy nem volt, aki a gyermekeket családba fogadja.

Intézményünkben a kapcsolattartási ügyelet időpontja: péntek délután 14-17 óra között és szombaton 9-12 óra között biztosított. Az időszakos kapcsolattartások az ünnepek másnapján valósulnak meg. A zavartalan együttlétre az intézmény székhelyén – Zalaszentgrót, Batthyány Lajos u. 32. – került sor felügyelet mellett.

A kapcsolattartási ügyelet felügyeletében az esetmenedzser, az intézményvezető, valamint a szakmai vezető vettek részt. A kapcsolattartási ügyeletet a központ által kidolgozott Kapcsolattartási Házirend, Kapcsolattartási megállapodás szerint biztosítottuk, az ügyeletesek a tapasztalataikat a Kapcsolattartási naplóban rögzítették.

A kapcsolattartási ügyelet biztosításakor a végzésben vagy határozatban szereplő előírást betartva a gyermek és a kapcsolattartásra jogosult szülő számára – felügyelet mellett – igyekezett a Központ a legoptimálisabb feltételeket biztosítani. A felügyelt kapcsolattartást bírósági végzés, illetve gyámhivatali határozat alapján biztosította a Központ 2018. évben is. 2018. évben 12 alkalommal került sor felügyelt kapcsolattartásra 2 család esetében, amely 7 főt érintett.

**Készenléti szolgálat:**

A készenléti szolgálat állandó elérhetőséget, folyamatos jelenlétet biztosít a segítséget kérők részére. A készenléti szolgálat célja a család- és gyermekjóléti központ nyitvatartási idején kívül felmerülő krízishelyzetekben történő azonnali segítség, tanácsadás vagy tájékoztatás nyújtása.

A Központ állandóan hívható telefonszám biztosításával szervezte meg a készenléti szolgálatot oly módon, hogy a készenlétben lévő munkatárs szakszerű segítséget tudjon nyújtani vagy ilyen segítséget tudjon mozgósítani.A készenléti szolgálat megszervezésével tehát a nyitvatartási időn túl felmerülő krízishelyzetekben elérhetőséget, folyamatos telefonügyeletet biztosítottak. A kliensek által már jól ismert telefonszám – 06 30/545 1190 – áll azok rendelkezésére, akik azonnali tájékoztatást, tanácsot vagy segítséget szeretnének kapni krízis helyzetükben. A készenléti telefonszám közismert, a honlapon, szórólapokon szerepel.

Ez a szolgáltatás elsősorban telefonon történő segítségnyújtást jelent, de a kollegák felkészültek arra is, hogy krízishelyzetben a gyermek fellelhetőségének helyén nyújtsanak segítséget.

Az ügyeletesek heti váltásban látták el a készenléti szolgálatot, a hívásokról a készenléti naplóban rövid feljegyzés készül, az eseményekről az ügyeletes tájékoztatja az ügyben érintett munkatársakat. A beérkező hívások nagyon sokféle témát érintettek a tavalyi évben is az információkéréstől, a családi konfliktuson és a kapcsolattartási problémákon át, a gyermek-láthatási kérdésekig bezáróan, melyekre az ügyeletesek a szükséges segítséget, információt, tanácsadást igyekeztek megnyugtatóan biztosítani.

2018. évben összesen 130 hívás érkezett a készenléti telefonra, 89 személyt érintően.

**Tanácsadások biztosítása:**

**Pszichológiai tanácsadás** keretében a Központ rendszeres konzultációs lehetőséget biztosított a szülők, a gyermekek, a családsegítők, az esetmenedzserek részére a felmerülő problémák kezelése érdekében. A pszichológus a megkereséseket követően feljegyzést készített és konzultált a szakmai vezetővel, esetmenedzserekkel, családsegítőkkel. Abban az esetben, ha az intézmény szolgáltatásában részesült az ügyfél, a gyermek/család érdekében tájékoztatást nyújtott az illetékes szakembernek, illetve jelzéssel élt, ha szükséges volt felvenni a kapcsolatot az érintettekkel. A pszichológus lehetőség szerint és az igények ismeretében csoportfoglalkozás keretében is találkozhatott a gyermekekkel, elsősorban az általa vezetett iskolai csoportba.

Ez a tanácsadási forma régi elvárás volt a járás településein élő és dolgozó szakemberek, családok részéről, a továbbiakban is fejleszteni szükséges. Sajnos városunkban egy pszichológus érhető el, aki megbízási szerződéssel látja el a feladatot intézményünknél. Leterheltsége azonban nagy, mind a Pedagógiai Szakszolgálatnál, mint intézményünknél. Munkaideje intézményünknél a tavalyi évben csökkent a leterheltsége miatt. Így 2018. évben előfordult, hogy 1-1,5 hónapot kellett várni a szolgáltatás megkezdésére egy-egy család, gyermek esetében. Tapasztalataink szerint szükséges lenne a gyermek pszichológus alkalmazása magasabb óraszámban, valamint felnőtt ügyfelek részére is szükséges lenne pszichológus alkalmazására.

Pszichológiai tanácsadás keretében a 2018. évben 83 szolgáltatásnyújtás nyújtás valósult meg 23 fő részvételével. A 2017. évhez képest a szolgáltatás nyújtásában emelkedés mutatkozik, közel 20 %-os mértékben.

**Jogi tájékoztatásnyújtás** keretében konzultációs lehetőséget biztosítottunk – peres ügyek ellátása nélkül – a különféle családi, polgári és büntető, valamint közigazgatási ügyek intézésének eljárási szabályairól. A jogi végzettségű külső munkatárs segítséget nyújtott beadványok, iratok szerkesztésében, a jogszabályok, a hatósági iratok, végzések, határozatok értelmezésében.

A jogász feladata kettős, egyrészt a segítségért hozzá forduló család vagy gyermek segítése a kialakult helyzet rendezése érdekében, másrészt az intézmény vezetőjének, munkatársainak segítése a jogi háttér-információkkal.

A jogász a megkereséseket követően feljegyzést készített és konzultált a szakmai vezetőkkel. Abban az esetben, ha az intézmény szolgáltatásában részesült az ügyfél, a gyermek/család érdekében tájékoztatást nyújtott az illetékes szakembernek, illetve jelzéssel élt, ha szükséges volt felvenni a kapcsolatot az érintettekkel. A szolgáltatást nyújtó jogász munkajogi, gazdasági, tulajdoni ügyekben és családjogi kérdésekkel kapcsolatban áll rendelkezésre Zalaszentgróti járás lakossága részére.

Jogi tanácsadás keretében 10 szolgáltatási tevékenység volt 2018. évben, amelyet 7 fő vett igénybe.

**Családkonzultáció, családterápia, párterápia** biztosítása a **FÉSZEK a Lelki Egészségért Egyesület** képviselőjével kötött megállapodás keretében valósult meg. A szolgáltatások hatékonnyá tétele az esetmenedzser/családsegítő javaslata alapján a szolgáltatás közvetítésével valósult meg.

**A Család- és párterápia** olyan rendszerszemléletű terápiás megsegítés, amely lehetőséget kínál arra, hogy elakadásukban, elbizonytalanodásukban közös munkával megoldásokat kínál, hogy újra kiegyensúlyozottakká válhassanak életszakaszukban, szerepeikben a kliensek. A családra és a párkapcsolatra, mint rendszerre tekint, melyben folyamatos, cirkuláris hatások érik a tagokat. Ahhoz, hogy változást érjünk el, többnyire a rendszer működésén kell változtatni, ebben nyújtunk segítséget.

2018-ban 11 alkalommal 3 személy bevonásával történt a tevékenység. Az édesanya és gyermeke, valamint a gyermeket gondozó nevelőszülő közti konfliktusok megoldásában nyújtottak segítséget a szakemberek. A család- és párterápia iránt elsősorban olyan családok érdeklődnek, akik kapcsolattartás, vagy a gyermek nevelésének, gondoásának, vagy a válás kérdésében nem tudnak megegyezni. Sok esetben csak az egyik fél mutatott hajlandóságot, valódi motivációt a szolgáltatás igénybevételére, a másik fél nem kívánta igénybe venni a szolgáltatást. Így végül csak az érdeklődésig, a többszöri időpont egyeztetésig jutott el a folyamat és nem jött létre a közös munka.

**Utcai szociális munka:**

A Család- és Gyermekjóléti Központ az utcai szociális munka feladatait a gyermekek, fiatalok köré építette fel. Az utcai szociális munka feladata alapvetően, hogy a magatartásával testi, lelki, értelmi fejlődését veszélyeztető, szabadidejét az utcán töltő, kallódó, csellengő gyermeket segítse, valamint a lakóhelyéről önkényesen eltávozó, vagy gondozója által a lakásból kitett, ellátás és felügyelet nélkül maradó gyermek lakóhelyére történő visszakerülését elősegítése, szükség esetén átmeneti gondozásának vagy gyermekvédelmi gondoskodásban részesítésének kezdeményezése. Az utcai szociális munka célul tűzheti ki a gyermekek beilleszkedését, szabadidejük hasznos eltöltését segítő programok szervezését a járás területére vonatkozóan, az érintett gyermekek lakókörnyezetében, illetve egyéb helyszíneken, vagy a család- és gyermekjóléti központ területén, lehetőség szerint bevonva a gyermek családját is a programokba.

A Család- és Gyermekjóléti Központ munkatársai feladataik teljesítése során számítanak a Keszthelyi Rendőrkapitányság Zalaszentgróti Rendőrőrs, valamint a Zalaszentgróti Városvédő Polgárőr Egyesület együttműködésére (GYK:/208-3/2016.), melynek érdekében együttműködési megállapodás megkötésére is sor került. Zalaszentgrót város rendezvényein az év során 3 alkalommal került sor utcai szociális munkára. A Család- és Gyermekjóléti Központ munkatársai az utcai szociális munka keretein belül elsősorban a közterületeken, olyan önálló szakmai tevékenységet végeztek, melynek célja a jelenléten keresztül a gyermekek és a fiatalok elérése, szükségleteik, hiányállapotaik, problémáik felkutatása, azok kielégítése és a megfelelő szolgáltatáshoz való hozzájutás elősegítése. A szociális szakember munkája során információkat gyűjt célcsoportja szabadidő eltöltési, viselkedésbeli szokásairól, mely alapján segítő programokat szervezhet. A célkitűzés a gyermek, a fiatal megismerése; problémáinak, gondolkodásának megismerése, szükségleteik feltérképezése, információgyűjtés; bizalomépítés; megfelelő szolgáltatásokhoz közvetítés.

**Kórházi szociális munka:**

A kórházi szociális munka feladata elsősorban a szülészeti-nőgyógyászati osztályon a kórházi védőnővel együttműködve a válsághelyzetben lévő anya és gyermekének segítése, valamint a gyermekosztályon a gyermekelhanyagolás és bántalmazás észlelése esetén jelzéssel élni a gyermekjóléti szolgáltatást nyújtó szolgáltatónál, vagy hatósági eljárást kell kezdeményezni. A Család- és Gyermekjóléti Központ ellátási területén, a Zalaszentgróti járásban nincs kórházi ellátás, ezért az intézmény együttműködési megállapodást kötött a Zalaegerszegi Szent Rafael Kórházzal (GYK/83-2/2017.), amelyben rögzítik a kórházi szociális munka biztosításának kereteit, valamint az együttműködés módját. 2018. évben nem érkezett jelzés a kórháztól.

**Óvodai-iskolai szociális munka:**

Az óvodai-iskolai szociális munka a köznevelési intézménybe járó gyermeknek, a gyermek családjának és a köznevelési intézmény pedagógusainak nyújt támogatást azáltal, hogy egyéni, csoportos és közösségi formában segíti a gyermeket a korának megfelelő, nevelésbe, oktatásba való beilleszkedéséhez, tanulmányi kötelezettségei teljesítéséhez szükséges kompetenciái fejlesztésében. Megfelelő lehetőség arra vonatkozóan, hogy a gyermek tanulmányi kötelezettségeinek teljesítését akadályozó tényezők feltárásra és megoldásra kerüljenek, valamint a gyermek családját a gyermek iskolai életét érintő kérdésekben, és nevelési problémák esetén a gyermeket és a családot a közöttük lévő konfliktus feloldásában segítse.

2018. szeptember 1-jétől kötelező feladat a Család- és Gyermekjóléti Központ számára az óvodai-iskolai szociális segítő tevékenység megszervezése. Ennek kapcsán 2018. októberétől egy fő szociális segítő áll munkaviszonyban a feladat ellátására. Az oktatási, nevelési intézményekbe a szociális segítő heti rendszerességgel tartott fogadóórát, részt vett az iskolák, óvodák által szervezett programokon, segítő beszélgetésekkel, problémafeltáró konzultációkkal segítette a hozzá forduló gyermekeket és pedagógusokat. Az intézmények által szervezett szülői értekezleteken tájékoztatta a szülőket feladatairól, azokról a gyermekvédelmi intézkedésekről, segítségekről, melyekkel a szülők is megkereshetik fogadóóra alkalmával, vagy egy előre egyeztetett időpontban. A 2018. év utolsó negyedévében igyekeztek jó kapcsolatot kialakítani az intézményekben dolgozó pedagógusokkal, szülői munkaközösségekkel annak érdekében, hogy a szolgáltatást a leghatékonyabb módon tudják megvalósítani. A 2018. évben elkészültek az együttműködési megállapodások tervezetei, melyben a Központ igyekezett figyelembe venni az adott intézmény sajátosságait. Az előkészítő munka során többször került egyeztetésre a megállapodás az intézmények vezetőivel, illetve szükségletfelmérésre is sor került, hogy a legoptimálisabb feladatellátást tudják megvalósítani. Az előkészítő munka során egyeztetésre került az óvodai-iskolai szociális munka kerete, tartalma, a közös szakmai elvek, majd így került kidolgozásra az együttműködési megállapodás. A Tankerület vezetőjének tájékoztatására is sor került, melyet az intézményvezetővel közösen Zalaszentgrót város polgármestere keresett fel. 2018. évben 41 alkalommal 21 gyermeket érintően került sor a szolgáltatás nyújtására.

**Szociális diagnózis**: A Család- és Gyermekjóléti Központ a család szociális helyzetének átfogó vizsgálata alapján elkészíti az igénybe venni javasolt szociális szolgáltatásokat meghatározó szociális diagnózist. A Család- és Gyermekjóléti Központ a szociális diagnózis elkészítésébe bevonhatja a család- és gyermekjóléti szolgálatokat. A jogosultsági feltételek fennállása esetén a szociális diagnózis kötelezi a szociális szolgáltatókat és a szociális intézményeket. A diagnózis felvételét 1 fő végezte.

**4.[[1]](#footnote-1)**

**5.[[2]](#footnote-2)**

**6. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása**

A **ZalA-KAR Térségi Innovációs Társulás Belső Ellenőrzés** **2018. december 12-14-ig** szabályszerűségi ellenőrzés keretében helyszíni ellenőrzést végzett az intézményben a 2018. évre vonatkozóan. Az ellenőrzés során a vizsgálat **tárgya a humán erőforrással való gazdálkodás hatékonysága** volt. Az ellenőrzés annak megállapítása, hogy a költségvetési szervnél a humán erőforrással való gazdálkodás során a gazdaságosság, hatékonyság elve érvényesül-e. A belső ellenőrzés lefolytatására a 2018. évi éves ellenőrzési terv alapján került sor. Az ellenőrzés típusa: pénzügyi-szabályszerűségi ellenőrzés. A belső ellenőr a ZGR/5091-3/2018. számú ellenőrzési jelentésben foglalta össze az ellenőrzés során tett megállapításait.

**Főbb megállapításai a következők voltak:**

* Az engedélyezett létszámkeretet betartották. Az intézmény feladatainak ellátáshoz – a jogszabályok betartásával – szociális ellátási területen társadalmi megbízatású szociális gondozók foglalkoztatását is igénybe kellett venni. A család- és gyermekjóléti szolgálat területén létszámhiánnyal küzdenek.
* A közalkalmazotti jogviszonyok létesítése a közalkalmazottak jogállásáról szóló 1992. évi XXXIII. törvény előírásainak megfelel.
* A munkaügyi ügyiratok kezelése megfelelő, a közalkalmazotti alapnyilvántartást vezetik. Munkaköri leírással valamennyi alkalmazott rendelkezik.
* A személyi illetmények, pótlékok megállapítása során a hatályos jogszabály szerint jártak el.
* Az alkalmazott munkaidő nyilvántartás, valamint a szabadságok nyilvántartása a jogszabályi előírásoknak megfelel.

**Összességében:**

Az engedélyezett közalkalmazotti létszámkeretet betartották. A feladatellátáshoz a megfelelő végzettségű szakemberekkel rendelkeztek. A szociális ellátási területen a jogszabály által engedélyezett társadalmi megbízatású szociális gondozók alkalmazását igénybe vették. A vizsgált időszakban ugyanakkor nyugdíjazás, szakember hiány miatt a család- és gyermekjóléti szolgálatnál a szükséges létszám nem volt folyamatosan biztosítva.

Az alkalmazottak besorolása, foglalkoztatása a vizsgált időszakban a jogszabályi előírásoknak megfelelő volt, a fizetési osztályokba történő besorolás, a következő fizetési fokozatba történő lépés megállapítása megfelelő volt. Határozott időre szóló kinevezést csak helyettesítés céljából létesítettek. A közalkalmazotti kinevezés feltételeként előírt hatósági erkölcsi bizonyítványok megléte biztosított volt. A közalkalmazottak munkaköri leírásait elkészítették, azok részletesen tartalmazzák a végrehajtandó feladatokat.

A személyi juttatásokat, pótlékokat a közalkalmazottak részére a jogszabályoknak megfelelően biztosították.

A munkaügyi dokumentumok, nyilvántartások kezelése megfelelő, az iratok őrzését az intézmény székhelyén, az intézményvezető személyi anyagát a fenntartó önkormányzat hivatalában őrzik. A munkaidő nyilvántartás vezetése a hatályos jogszabálynak megfelel. A szabadság-nyilvántartást folyamatosan vezetik.

A **Zala Megyei Kormányhivatal** az **alapszolgáltatások működésének ellenőrzése** ügyében hivatalból ellenőrzést folytatott **2018. október 24-én** az intézményben.

Az ellenőrzés célja: annak vizsgálata, hogy az engedélyes a jogszabályokban és a szolgáltatói nyilvántartásban foglaltaknak megfelelően működik-e.

Az ellenőrzés módja: helyszíni ellenőrzés, iratellenőrzés (iratbekérés), adat és információkérés.

Az ellenőrzés időszaka: az előző vizsgálattól 2018.10.24-ig.

A Zala Megyei Kormányhivatal a ZAC/100/00571-3/2018. hivatalos feljegyzésben foglalta össze a vizsgálat alapján történt megállapítást.

**Főbb megállapításai a következők voltak:**

* Az iratkezelés jól látható módon külön választódik a két szakmai egységben esetében. A becsatolt iratanyagok tekintetében a folyamatok időrendisége, áttekinthetősége megfelelő.
* Az együttműködése megállapodás az iratanyagokban töltött, adattartalma megfelelő.
* A tájékoztatási nyilatkozat kitöltését a központ iratanyagaiban is javasolják alkalmazni.
* Az esetátadások az intézmény szakmai egységen belül követhetőek, de a szolgálat és a központ esetén hatósági intézkedést követően nem minden esetben megfelelő módon valósult meg, mely az esetfelelősség megjelenítését nehezíti.

**Összességében:**

A hatósági ellenőrzés alapján megállapításra került, hogy a szolgáltatások tárgyi feltételei a jogszabályi követelményeknek megfelelően biztosítottak, azonban a családsegítő és gyermekjóléti szolgálat személyi feltétele jelenleg az ideiglenes hatályú bejegyzéshez előírt feltételeknek felel meg. A gyermekvédelmi gondoskodás adminisztrációja a „gyermekek védelmében” adatlap-rendszer dokumentumok vonatkozásában az Ar. szerinti előírások és szakmai protokollok, szakmai ajánlások, módszertanok alkalmazásával, betartásával, kiemelkedő szakmai színvonalon kerül alkalmazásra.

**7.** **A jövőre vonatkozó javaslatok, célok meghatározása**

**2016. január 1-jétől** tehát a jogszabályváltozásokhoz igazodva a Zalaszentgróti Szociális, Család- és Gyermekjóléti Központban is megtörtént a szükséges átszervezés. A feladatok nem változtak, csupán más lett a struktúra, a családsegítés csak gyermekjóléti szolgáltatással integráltan működhet, így települési szinten elérhető kötelező szolgáltatássá vált az ellátandó terület nagysága **járásszékhely – Központ,** valamint **települések - Szolgálat** szerint, differenciált szolgáltatási tartalommal.

**Cél marad** változatlanul, hogy az új struktúra racionálisabb feladatmegosztást alakítson ki a Szolgálat és a Központ között azzal, hogy **a feladatellátás alapja** a szolgálat és a központ közötti szorosabb együttműködés, a segítő munka és a hatósági jellegű tevékenység elkülönítése legyen. **Cél és szakmai kihívás** egyben, hogy az újjá alakult szakmai egységek egymás munkáját ki tudják egészíteni, hatékonyan tudjanak együttműködni az intézménnyel kapcsolatba kerülő kliensek segítésében. A célok elérésének fontos eszközei a 2016. évben megjelent és (folyamatosan finomodó) kötelezően alkalmazandó protokollok, szakmai ajánlások átfogó ismerete és használata.

A **Család- és Gyermekjóléti Központ** az **általános szolgáltatási feladatain** túl a gyermek családban nevelkedésének elősegítése, a veszélyeztetettségének megelőzése érdekében **speciális szolgáltatásokat -** *készenléti szolgálatot, kapcsolattartási ügyeletet, jogi tájékoztatást, pszichológiai tanácsadást, családterápiás foglalkozást* - nyújt.

A gyermekvédelmi gondoskodás keretébe tartozó **hatósági intézkedésekhez kapcsolódó tevékenységet** lát el az esetmenedzserek által és **szakmai támogatást nyújt a szakmai vezető-**jelzőrendszeri tanácsadó, valamint az esetmenedzserek által az ellátási területen működő család- és gyermekjóléti szolgálat számára.

**A Család-és Gyermekjóléti Központ kiemelt célkitűzései:**

* **Az utcai szociális munka fejlesztése:** A rendőrséggel és a polgárőrséggel közösen elindított őrjáratot továbbra is folytatni szükséges, melynek elsődleges célja a csellengő kiskorúak felkutatása, a dohányzó, alkoholt, esetleg kábítószert fogyasztó fiatalok kiszűrése, továbbá az iskola környékén, buszmegállóban előforduló gyermekek közti vitás helyzetek kiszűrése, annak megoldásában való segítő tevékenység.
* **Az óvodai-iskolai szociális munka fejlesztése:** Az összetett és magas számú óvodai-iskolai jelzések, az iskolákban előforduló konfliktusok, a gyermekek közti agresszív viselkedések, a gyermekek óvodai-iskolai életét érintő kérdések kapcsán történő segítségnyújtás, a gyermek veszélyeztetettségének kiszűrése miatt nagy szükség van az óvodai iskolai szociális munkára, amely 2018. szeptemberétől kötelező feladata a Család- és Gyermekjóléti Központnak. A már elindult együttműködés, közös munka, csoportfoglalkozások, indítása, fejlesztése.
* **Kórházi szociális munka** keretében mélyíteni szükséges a kapcsolatot a Zala Megyei Szent Rafael Kórházzal.
* **A jelzőrendszeri tanácsadó** koordinálásával a jelzőrendszer hatékony működésének fejlesztése fontos cél, ennek érdekében kiemelten fontos, hogy az esetmenedzserek, tanácsadók minél több konferencián, szakmai napon, képzésen vegyenek részt annak érdekében, hogy a feladataikat kellő szakmai felkészültséggel lássák el.

**8. A gyermekkorú és a fiatalkorú bűnelkövetők számának, az általuk elkövetett bűncselekmények számának, a bűnelkövetés okainak bemutatása**

**A fiatalkorúak bűnözését kiváltó leggyakoribb okok**

* rossz anyagi, szociális háttér, rendezetlen családi viszonyok;
* kortárscsoport negatív hatása, rossz minták követése**,** rossz konfliktuskezelési módok.

A településeken elmondható, hogy a jelzőrendszer jól működik, a jelzőrendszer tagjai kapcsolatot tartanak egymással, megvalósul az információáramlás, a tapasztalatcsere és sok esetben a megoldások közös keresése, a megoldásokban való közös segítségnyújtás is.

Az esetmenedzserek kapcsolatot tartottak információ- és tapasztalatcsere céljából a gyermekeket körülvevő óvodai/iskolai szakemberekkel, védőnővel, háziorvossal, önkormányzati ügyintézővel, a területen illetékes családsegítővel. Megelőző pártfogás kapcsán a pártfogó felügyelővel is tartottak kapcsolatot.

Azon családok esetében, ahol szükségesnek ítélték az esetmenedzserek a pszichológus szakember bevonását, megkérték a családtagok számára a speciális szolgáltatást, majd segítségére voltak a család és pszichológus közötti időpont egyeztetésben és kontrollálták az azon való megjelenést.

**9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).**

A Zalai Hazatérők Egyesülete (székhely: 8790 Zalaszentgrót, Batthyány u. 36., elnök: Boda Adrienn) az önkormányzattal együttműködve napközis tábort szervezett az általános iskola alsó osztályaiban tanulók részére, kortárssegítő felkészítő tevékenységet végzett az ifjúsági csoportok részére, emellett gyermekfelügyelettel kapcsolatos segítő munkát is ellátott. Az egyesület prevenciós rendhagyó iskolai órát tartott a zalaszentgróti iskolában, emellett aktívan részt vett a Zalaszentgróti Járási Felzárkózási Kerekasztal munkájában. Az egyesület koordinálja a Térségi Ifjúsági Kerekasztalt és mentorálja a Zalaszentgróti Ifjúsági Önkormányzatot. A Zalai Hazatérők Egyesülete a Nemzeti Drogellenes Stratégia keretében megalakított Zalaszentgróti Kábítószerügyi Egyeztető Fórum működésében partneri szerepet vállal.

***Záró gondolatok:***

A családokat érintő problémák sok esetben nem az egyéni életben gyökereznek, hanem társadalmi okokra vezethetők vissza. Szükséges ezért, hogy az egyéni esetkezeléseken túl a közösségközpontú megközelítés is előtérbe kerüljön, ezzel elérve minél több család és gyermek esetében a társadalmi integrációt. Sajnos a társadalmi anomáliákat, globális problémákat *helyi szinten megoldani nem lehet*. A média hatása, az információ beáramlás a családi életbe, az emberek gondolkodás módjába túlságosan nagyarányú, mely a mentalitást, hozzáállást befolyásolja, általában sajnos nem jó irányba.

1. Hatályon kívül helyezte: [174/2012. (VII. 26.) Korm. rendelet 93. § (1) em)](https://optijus.hu/optijus/lawtext/A1200174.KOR#sidlawrefP%2893%29B%281%29p%28em%29). Hatálytalan: 2013. I. 1-től. [↑](#footnote-ref-1)
2. Hatályon kívül helyezte: [174/2012. (VII. 26.) Korm. rendelet 93. § (1) em)](https://optijus.hu/optijus/lawtext/A1200174.KOR#sidlawrefP%2893%29B%281%29p%28em%29). Hatálytalan: 2013. I. 1-től. [↑](#footnote-ref-2)